MT Il-Ġurnal Uffiċjali tal-Unjoni Ewropea L 260/1

DEĊIŻJONI TAL-KUMMISSJONI (UE) 2016/1698

tal-20 ta' Frar 2014

dwar il-miżuri SA.22932 (11/C) (ex NN 37/07) implimentati minn Franza favur l-ajruport ta' Marseille Provence u favur il-kumpaniji tal-ajru li jagħmlu użu minn dan l-ajruport

(notifikata bid-dokument C(2014) 870)

(It-test bil-Franċiż biss huwa awtentiku)

(Test b'rilevanza għaż-ŻEE)

IL-KUMMISSJONI EWROPEA,

wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-Artikolu 108(2), l-ewwel subparagrafu tiegħu,

Wara li kkunsidrat il-Ftehim dwar iż-Żona Ekonomika Ewropea, u b'mod partikolari l-Artikolu 62(1)(a) tiegħu,

Wara li stiednet lill-partijiet interessati sabiex jissottomettu l-kummenti tagħhom f'konformità mal-Artikoli msemmija: u wara li kkunsidrat dawn l-osservazzjonijiet

Billi:

1. PROĊEDURA

(1) Fit-8 ta' Mejju 2006, il-Kummissjoni rċeviet ilment mingħand Ryanair dwar għajnuna illegali li kienet tikkonsisti f'differenzjazzjoni tal-imposti tal-ajruport li japplikaw rispettivament għat-titjiriet nazzjonali u għat-titjiriet internazzjonali. Permezz tal-ittra tal-21 ta' Ġunju 2006, il-Kummissjoni talbet xi informazzjoni lil Franza dwar il-punti mqajma f'dan l-ilment.

(2) Fis-27 ta' Marzu 2007, il-Kummissjoni rċeviet ilment ieħor, datat il-15 ta' Marzu 2007 u mressaq minn Air France, li jsemmi għajnuna illegali mogħtija mill-Kunsill Ġenerali ta' Bouches du Rhône (minn hawn 'il quddiem “il-Kunsill Ġenerali”), lill-ajruport ta' Marseille Provence kif ukoll għajnuna illegali mogħtija mill-ajruport lil Ryanair u lil kumpaniji tal-ajru oħrajn. Dawn il-vantaġġi kienu jikkonsistu fost l-oħrajn f'imposti tal-ajruport imnaqqsa biex iħeġġu titjiriet mit-terminal tal-ajru l-ġdid “Marseille Provence 2” (minn hawn 'il quddiem “it-terminal mp2”).

(3) Permezz tal-ittra tas-27 ta' Novembru 2009, Air France ressqet ilment dwar għajnuna illegali mogħtija minn diversi ajruporti reġjonali u lokali Franċiżi, fosthom l-ajruport ta' Marseille Provence.

(4) Permezz tal-ittra tat-13 ta' Lulju 2011, il-Kummissjoni nnotifikat lil Franza d-deċiżjoni tagħha li tiftaħ il-proċedura prevista fl-Artikolu 108(2) tat-Trattat dwar il-Funzjonament tal-Unjoni Ewropea (TFUE) (1).

(5) Il-Kummissjoni stiednet lill-partijiet interessati sabiex jagħtu l-kummenti tagħhom dwar il-miżuri inkwistjoni fi żmien xahar mid-data tal-pubblikazzjoni.

(6) Fit-13 ta' Diċembru 2011 il-Kummissjoni rċeviet kummenti mingħand il-Kamra tal-Kummerċ u tal-Industrija ta' Marseille Provence (minn hawn 'il quddiem is-“CCIMP”) u fil-15 ta' Diċembru 2011 mingħand Air France, Ryanair, AMS, l-Association of European Airlines u s-CCIMP. Permezz tal-ittra tal-10 ta' Frar 2012, hija bagħtet dawn il-kummenti lil Franza u offritilha l-possibbiltà li twieġeb fi żmien xahar. Il-Kummissjoni rċeviet l-osservazzjonijiet ta' Franza permezz ta' ittra datata t-12 ta' Marzu 2012.

(7) Hija rċeviet ukoll osservazzjonijiet oħrajn mingħand Ryanair fit-13 ta' April 2012, fl-10 ta' April 2013, fl-20 ta' Diċembru 2013, fis-17 ta' Jannar 2014 u fit-30 ta' Jannar 2014. Dawn il-kummenti addizzjonali ntbagħtu permezz ta' ittra lil Franza fit-13 ta' Lulju 2012, fit-3 ta' Mejju 2013, fid-9 ta' Jannar 2014 u fl-4 ta' Frar 2014 rispettivament. Fl-ittri tagħha tas-17 ta' Lulju 2012, tal-4 ta' Ġunju 2013, tad-29 ta' Jannar 2014 u tal-5 ta' Frar 2014, Franza infurmat lill-Kummissjoni li hija ma kellhiex osservazzjonijiet x'tagħmel.

(8) Franza bagħtet aktar informazzjoni lill-Kummissjoni permezz tal-ittri tas-26 ta' Marzu 2012, tal-10 ta' April 2012, tal-20 ta' Settembru 2012, tat-30 ta' Ottubru 2013 u tal-24 ta' Diċembru 2013 wara t-talbiet li għamlet il-Kummissjoni fl-ittri tat-23 ta' Frar 2012, tat-12 ta' Ġunju 2012 u tal-20 ta' Novembru 2013.

2. DESKRIZZJONI DETTALJATA TAL-FATTI

2.1. IL-PARTIJIET INTERESSATI

2.1.1. L-AJRUPORT TA' MARSEILLE PROVENCE

(9) L-ajruport ta' Marseille Provence huwa wieħed mill-akbar ajruporti fi Franza, wara l-ajruporti ta' Pariġi, ta' Nizza u ta' Lyon. Fl-2012, l-ajruport laqa' 8 295 479 passiġġier. Tabella 1 Evoluzzjoni tal-għadd ta' passiġġieri 2005 2006 2007 2008 2009 2010 2011 2012 Traffiku ta' passiġġieri mp1 5 859 480 6 008 466 6 028 292 5 907 174 5 619 879 5 799 435 5 990 703 6 483 863 Traffiku ta' passiġġieri mp2 0 107 478 934 481 1 058 703 1 670 240 1 722 732 1 372 164 1 811 616 Traffiku totali 5 859 480 6 115 944 6 962 773 6 965 877 7 290 119 7 522 167 7 362 867 8 295 479 Sors: Preżentazzjoni ta' Franza tal-24 ta' Diċembru 2013

2.1.2. IL-KAMRA TAL-KUMMERĊ U TAL-INDUSTRIJA TA' MARSEILLE PROVENCE, KONĊESSJONARJA TAL-AJRUPORT TA' MARSEILLE PROVENCE

(10) Fi Franza, il-kmamar tal-kummerċ u tal-industrija (minn hawn 'il quddiem is-“CCI”) huma istituzzjonijiet amministrattivi pubbliċi. Is-CCI tirrappreżenta l-interessi ġenerali tal-kummerċ, tal-industrija u tas-servizzi fi ħdan l-awtoritajiet pubbliċi. Il-missjonijiet u l-prerogattivi tagħha huma stabbiliti bil-liġi (2) u hija soġġetta għas-superviżjoni amministrattiva (3) tal-gvern, permezz tal-Prefett tar-Reġjun. L-awtorità superviżorja għandha d-dritt ta' aċċess għas-seduti kollha tal-assemblej ġenerali tal-kmamar tal-kummerċ u tal-industrija, u tista' żżid punt wieħed jew aktar fuq l-aġenda ta' dawn l-istituzzjonijiet. Fejn ikun meħtieġ, l-awtorità superviżorja tista' tissospendi jew tkeċċi membru tas-CCI. Mill-inqas id-deċiżjonijiet dwar il-baġit, teħid ta' self jew iffirmar ta' ftehimiet ma' partijiet terzi huma infurzabbli biss wara l-approvazzjoni tal-awtorità superviżorja (4). Is-CCIMP tmexxi s-sussidjarji tagħha, b'mod partikolari l-ajruport ta' Marseille Provence u diversi organizzazzjonijiet ta' taħriġ. Is-sussidjarji tagħha ma għandhomx personalità ġuridika proprja (5). Madankollu, tinżamm kontabbiltà separata għall-attivitajiet tal-ajruport. L-atti huma infurzabbli biss jekk ikunu ġew indirizzati lill-awtorità superviżorja.

(11) Is-CCIMP ilha tmexxi l-ajruport ta' Marseille Provence mill-1934, taħt konċessjoni ta' ġestjoni, manutenzjoni u operat mogħtija mill-Istat Franċiż, li huwa l-proprjetarju tal-ajruport. Fl-1987, din il-konċessjoni ġiet imġedda għal tletin sena (6).

2.1.3. IL-BORD KONSULTATTIV EKONOMIKU TAL-AJRUPORT TA' MARSEILLE PROVENCE

(12) Il-Kunsill Ġenerali ta' Bouches-du-Rhône, il-Kunsill Reġjonali Provence Côte d'Azur u l-komunità urbana Marseille Provence Métropole jiġu kkonsultati dwar il-ġestjoni tal-ajruport fi ħdan il-Bord Konsultattiv Ekonomiku tal-Ajruport (minn hawn 'il quddiem il-“Cocoéco”). Dan il-Bord għandu l-kompitu li jifformula opinjonijiet dwar l-iżvilupp tal-investimenti, il-funzjonament tal-ajruport, kif ukoll dwar it-tariffi tal-benefiċċji u s-servizzi pprovduti mill-ajruport.

(13) Skont il-Kodiċi tal-Avjazzjoni Ċivili, dan il-bord jitlaqqa' tal-inqas darba fis-sena biex jagħti opinjoni dwar ir-regoli għall-istabbiliment u l-applikazzjoni tal-imposti għas-servizzi tal-ajruport fl-ajrudrom ikkonċernat, kif ukoll dwar il-programmi ta' investiment tal-ajrudrom. Jista' jiġi kkonsultat dwar kwalunkwe suġġett relatat mas-servizzi offruti mill-operatur tal-ajrudrom.

(14) Il-Cocoéco huwa magħmul minn kulleġġ ta' utenti u kulleġġ ta' operaturi, b'dan tal-aħħar jinkludi l-President tal-Kunsill Reġjonali Provence Alpes Côte d'Azur (PACA) jew ir-rappreżentant tiegħu, il-President tal-Kunsill Ġenerali ta' Bouches-du-Rhône jew ir-rappreżentant tiegħu u l-President tal-Komunità Urbana ta' Marseille Provence Métropole jew ir-rappreżentant tiegħu.

2.2. IT-TERMINAL IL-ĠDID “B'RATI BAXXI” MP2

2.2.1. IL-ĠUSTIFIKAZZJONI TAL-BINI TAT-TERMINAL MP2

(15) Wara t-telf ta' aktar minn miljun passiġġier mill-2001 'l hawn, dovut l-aktar għall-kompetizzjoni mit-TGV Méditerranée fuq ir-rotta Marsilja-Pariġi, għall-attakk tal-11 ta' Settembru 2001 u għall-fallimenti ta' diversi kumpaniji tal-ajru (Sabena, SwissAir, eċċ.), l-ajruport ta' Marseille Provence ipprova jerġa' jsaħħaħ it-traffiku tiegħu u jidderieġi l-iżvilupp tiegħu lejn destinazzjonijiet Ewropej. Għal dan il-għan, fl-2004 l-ajruport iddeċieda li joħloq terminal tal-ajru “b'rati baxxi”.

(16) Biex toħloq dan it-terminal il-ġdid, is-CCIMP iddeċidiet li tikkonverti l-istazzjon l-antik tal-merkanzija nru 1. Dan il-bini ġie rranġat bi ftit spejjeż bl-għan li jilqa' l-klijenti tar-rati baxxi. Ix-xogħlijiet bdew f'Diċembru tal-2005 u t-terminal mp2 beda jopera f'Settembru 2006.

(17) It-tqassim tal-għadd ta' passiġġieri (ċifri realizzati) bejn it-terminals mp1 u mp2 mill-2006 sal-2013 huwa indikat fit-tabella fil-premessa (9).

2.2.2. IL-KUMPANIJI LI BDEW JUŻAW IT-TERMINAL IL-ĠDID MP2

(18) Fl-2004, biex tivvaluta l-interess tal-kumpaniji tal-ajru fl-użu tat-terminal tal-ajru mp2, is-CCIMP nediet sejħa għal proġetti indirizzata lill-kumpaniji tal-ajru. Il-kumpaniji tal-ajru Air France, Ryanair u easyJet wieġbu għaliha. Il-volum totali tal-offerti ppreżentati minn dawn il-kumpaniji tal-ajru ma qabiżx il-kapaċità prevista tat-terminal u għalhekk ma kienx hemm bżonn ta' għażla.

(19) Ryanair hija l-akbar fost l-utenti tat-terminal mp2, iżda Franza semmiet ukoll lil Bmibaby.com, Condor, easyJet, Jet4you.com, Myair.com.

(20) Fit-12 ta' Lulju 2004, Air France ippreżentat applikazzjoni għat-terminal mp2 lis-CCIMP. Din kienet tindika li l-passiġġieri ta' “La Navette” (rotot Marsilja/Paris-Orly) setgħu eventwalment jużaw it-terminal mp2. Air France kienet qiegħda tipproponi programm ta' 19-il titjira kuljum mit-Tnejn sal-Ġimgħa, 14-il titjira s-Sibt, 18-il titjira l-Ħadd lejn Paris-Orly. In-negozjati bejn Air France u s-CCIMP għat-trasferiment tax-shuttle fallew. Air France kienet qiegħda tara żewġ ostakoli partikolari: il-limitazzjoni tat-traffiku tat-terminal mp2 għal titjiriet “punt għal punt” u l-fatt li t-terminal kellu jilqa' biss titjiriet nazzjonali u fl-Unjoni.

(21) Skont l-informazzjoni li pprovdiet Franza, kull kumpanija tal-ajru li xtaqet tagħmel użu mit-terminal mp2 setgħet tistabbilixxi ruħha hemmhekk

2.3. IL-MIŻURI EŻAMINATI

(22) Id-deċiżjoni tal-ftuħ tal-proċedura eżaminat dawn il-miżuri: (a) sussidju għall-investiment li jammonta għal EUR 24,2 miljun lis-CCIMP fil-perjodu ta' bejn l-2001 u l-2010, li kien jinkludi sussidju għall-bini tat-terminal mp2, li l-ammont tiegħu kien ta' EUR 7,577 miljun; (b) flussi finanzjarji li jammontaw għal EUR […] (*) miljun fil-perjodu bejn l-2001 u l-2010 bejn is-CCIMP u s-servizz ġenerali tas-CCI; (c) l-iffissar tal-ammont ta' imposta fuq il-passiġġieri għat-terminal mp2; (d) l-imposti għal kull passiġġier imraħħsa għat-titjiriet nazzjonali; (e) it-tnaqqis tal-imposti tal-ajruport b'konnessjoni mal-ħolqien ta' linji ġodda; (f) ir-roħs fuq l-imposta għall-ipparkjar matul il-lejl; (g) il-finanzjament tal-attivitajiet ta' kummerċjalizzazzjoni; (h) il-kuntratt tax-xiri ta' spazju għar-reklamar konkluż ma' Airport Maketing Services mingħajr sejħa għall-offerti jew reklamar minn qabel; (i) il-profittabbiltà tat-terminal mp2. irrapportata fil-pjan tan-negozju ppreżentat mis-CCIMP.

2.3.1. IS-SUSSIDJI GĦALL-INVESTIMENT LIS-CCIMP

(23) Skont it-tagħrif li għandha l-Kummissjoni, l-investiment maħsub għall-bini tat-terminal il-ġdid mp2 kien iffinanzjat permezz ta' sussidju ta' EUR 7,577 miljun mingħand il-Kunsill Ġenerali ta' Bouches-du-Rhône.

(24) Barra minn hekk, matul il-perjodu ta' bejn l-2001 u l-2010, is-CCIMP kienet irċeviet sussidji għall-investiment mingħand il-Kunsill Ġenerali, il-Kunsill Reġjonali, Marseille Provence Métropole, l-Istat (id-Direttorat Ġenerali tal-Avjazzjoni Ċivili, anness għall-Ministeru tal-Ekoloġija, l-Iżvilupp Sostenibbli u l-Enerġija, minn hawn 'il quddiem id-“DGAC”) u l-Fond Ewropew għall-Iżvilupp Reġjonali (FEŻR), li kienu jammontaw għal total ta' EUR 16,624 miljun. Mingħand il-Kunsill Ġenerali, hija rċeviet tliet sussidji għall-estensjoni u r-ristrutturar tal-ajruport, li kienu jammontaw għal EUR 1,519-il miljun, EUR 210 000 u EUR 2,997 miljun rispettivament. Il-Kunsill Reġjonali taha EUR 3,616-il miljun għall-estensjoni u l-iżvilupp tal-ajruport u EUR 255 000 għall-kostruzzjoni taż-żona tat-tagħbija. Marseille Provence Métropole tatha sussidju ta' EUR 889 000 għall-iżvilupp tat-traffiku internazzjonali. L-Istat (id-DGAC) iffinanzja l-ispezzjoni u l-iskrining tal-bagalja tal-istiva għal EUR 464 000 kif ukoll it-tisħiħ/l-iskrining tal-bagali u x-xiri tat-tagħmir ta' kontroll tal-bagalji għal EUR 5,032 miljun. Fl-aħħar nett, il-FEŻR issussidja l-iżvilupp tal-merkanzija bl-ajru (żoni ta' parkeġġ għall-ajruplani tal-merkanzija, it-triq taż-żona tal-merkanzija, l-iżvilupp mill-ġdid tal-istazzjonijiet tal-merkanzija, manutenzjoni taż-żona) għall-ammont ta' EUR 1,520 miljun.

(25) Skont l-Artikolu 2(1o)(b) u l-Artikolu 15(1o) tal-Ispeċifikazzjonijiet li japplikaw għall-konċessjoni tal-ajrudrom ta' Marsilja, l-investimenti huma responsabbiltà tal-konċessjonarju.

2.3.2. FLUSSI FINANZJARJI BEJN IS-CCIMP U S-SERVIZZ ĠENERALI TAS-CCI

(26) Bejn l-2001 u l-2010, il-flussi finanzjarji skambjati bejn is-CCIMP u s-servizz ġenerali tas-CCI telgħu għal EUR […]* miljun.

2.3.3. L-IMPOSTI GĦAL KULL PASSIĠĠIER IMRAĦĦSA GĦALL-UTENTI TAT-TERMINAL TAL-AJRU MP2

(27) It-tariffi tal-imposta għal kull passiġġier ivarjaw skont liema terminal jużaw il-kumpaniji tal-ajru: aktar baxxi għal dawk li jużaw it-terminal “low cost” mp2, aktar għaljin għal dawk li jużaw it-terminal mp1 (is-Swali 1-4). Dawn it-tariffi jiġu stabbiliti b'deċiżjoni tas-CCIMP. Air France ikkontestat it-tariffi inizjali tal-ajruport ta' Marseille Provence għall-2006, l-2007 u l-2008 u dawn tal-aħħar ġew annullati mill-Kunsill tal-Istat.

(28) Fis-7 ta' Mejju 2008, il-Kunsill tal-Istat annulla (7) t-tariffi approvati tal-imposta għal kull passiġġier applikabbli fit-terminal mp2 tal-ajruport ta' Marseille Provence, mill-1 ta' Ġunju 2006 kif ukoll dawk applikabbli mill-1 ta' Jannar 2007, minħabba nuqqas ta' ġustifikazzjoni tal-elementi ta' kontabilità kkunsidrati għall-kalkolu tal-imposta. F'din il-kawża, il-Kunsill tal-Istat ma annullax it-tariffi tal-imposta għal kull passiġġier applikabbli għat-terminal prinċipali.

(29) Fis-26 ta' Diċembru 2008, il-Kunsill tal-Istat annulla t-tariffi approvati tal-imposta għal kull passiġġier applikabbli fit-terminal prinċipali u fit-terminal mp2 tal-ajruport ta' Marseille Provence, mill-1 ta' Jannar 2008.

(30) Fis-sentenza tal-15 ta' Mejju 2009, il-Kunsill tal-Istat ikkonferma r-rifjut mill-Ministri kompetenti li japprovaw it-tariffi applikabbli għat-terminal mp2 mill-1 ta' Jannar 2009.

(31) Wara l-annullament ta' dawn it-tariffi, id-DGAC qabbad lil Cabinet Mazars (Ditta Mazars) tagħmel studju, li ġie ppreżentat f'Novembru 2008, dwar il-metodi ta' allokazzjoni tal-ispejjeż u d-dħul fuq il-prezzijiet taż-żewġ terminals. Fuq il-bażi ta' dan l-awditjar, is-CCIMP iddeċidiet tariffi ġodda tal-imposta għal kull passiġġier, applikabbli b'mod retroattiv. Dawn it-tariffi retroattivi jirrigwardaw it-terminal mp1 (is-swali 1 sa 4), għas-sena 2008, u t-terminal mp2, għas-snin 2006 sa 2008. Skont is-CCIMP, dawn it-tariffi l-ġodda ġew iffissati b'mod li jilħqu rati ta' kopertura simili (8) tal-ispejjeż tal-funzjoni tal-passiġġieri għat-terminals mp1 u mp2.

(32) Bid-deċiżjoni tal-25 ta' Mejju 2009, is-CCIMP iffissat it-tariffi tal-imposta għal kull passiġġier applikabbli mill-1 ta' Awwissu 2009. Billi l-awtoritajiet superviżorji oġġezzjonaw għat-tariffi proposti mis-CCIMP mill-1 ta' Lulju 2010, kompliet tapplika t-tariffa tal-1 ta' Awwissu 2009.

(33) Fis-17 ta' Lulju 2009, Air France ressqet talba quddiem il-Kunsill tal-Istat sabiex jannulla d-deċiżjoni tas-CCIMP tal-25 ta' Mejju 2009 peress li din tiffissa t-tariffi tal-imposta għal kull passiġġier applikabbli b'mod retroattiv fuq it-terminals mp1 u mp2 mill-1 ta' Jannar 2008 u min-naħa l-oħra, it-tariffi tal-imposta għal kull passiġġier applikabbli mill-1 ta' Awwissu 2009.

(34) Fis-17 ta' Lulju 2009, Air France ressqet ukoll talba għal miżuri provviżorji. Fit-28 ta' Lulju 2009, il-Kunsill tal-Istat issospenda l-ħlas tal-imposta għal kull passiġġier sa 20 % għall-imposti dovuti taħt is-sena 2008 u mill-1 ta' Lulju 2009. Sakemm toħroġ sentenza fuq il-mertu, din is-sospensjoni ġiet applikata għat-tariffi riportati fl-2010 u mill-1 ta' Jannar 2011.

(35) Fl-14 ta' Ġunju 2010, Air France ressqet talba quddiem il-Kunsill tal-Istat sabiex jannulla d-deċiżjoni tas-CCIMP tal-2010 li tirriporta t-tariffi preċedenti mill-1ta' Lulju 2010.

(36) Fis-27 ta' Lulju 2011, il-Kunsill tal-Istat (9) annulla d-deċiżjoni tas-CCIMP tal-25 ta' Mejju 2009 li tiffissa t-tariffi tal-imposti tal-passiġġieri tat-terminal mp2 għas-snin 2008, 2009 u mill-1 ta' Awwissu 2009 minħabba li dawn it-tariffi ġew ikkalkulati wara li ttieħed inkunsiderazzjoni sussidju li jammonta għal EUR 2,4 miljun mogħti mill-Kunsill Ġenerali ta' Bouches-du-Rhône għall-finanzjament ta' parti mix-xogħlijiet ta' kostruzzjoni tat-terminal mp2, li tiegħu l-ajruport ta' Marseille Provence huwa l-benefiċjarju dirett u l-kumpaniji tal-ajru l-benefiċjarji indiretti. Skont il-Kunsill tal-Istat din id-deċiżjoni ħolqot għajnuna mill-Istat mogħtija b'mod irregolari u li tivvizzja d-deċiżjoni tas-CCIMP b'illegalità. Il-Kunsill tal-Istat iddeċieda wkoll li l-fatt li t-tariffi tat-terminal mp2 ġew ikkanċellati ma għandux jaffettwa l-legalità tat-tariffi ffissati għat-terminal mp1, li huwa jenfasizza li huma ġġustifikati bi studji ta' kontabilità preċiżi. Il-Kunsill tal-Istat qal fid-deċiżjoni tiegħu li jirriżulta mill-evidenza tal-każ li l-ispejjeż ta' komunikazzjoni li jammontaw għal madwar EUR 800 000 li kellhom ikunu imposti skont ir-rikorrenti (Air France u Britair) fuq it-terminal mp2 biss, fir-realtà ġew addebitati kollha fuq l-ispejjeż ġenerali u assenjati bejn it-terminals skont skema ta' kontribuzzjonijiet li mhuwiex stabbilit li hija vvizzjata minn żball manifest ta' valutazzjoni. Għalhekk il-Kunsill tal-Istat ivvalida t-tariffi tal-imposta għal kull passiġġier fuq it-terminal mp1. Fl-istess deċiżjoni, il-Kunsill tal-Istat annulla t-tariffa tal-imposta fuq l-inżul għall-2009 minħabba li din tkopri kważi tliet darbiet l-ispejjeż marbuta mal-provvista ta' dan is-servizz u tirrappreżenta aktar minn kwart tal-introjtu totali tal-imposti tal-ajruport, u għalhekk ma tintroduċix kumpens limitat bejn l-introjtu ta' din l-imposta u dak ta' imposti oħrajn kif jitlob id-dritt nazzjonali (10). Il-Kunsill tal-Istat jinnota finalment ir-rinunzja tal-kumpaniji rikorrenti rigward l-annullament tal-inċentivi għall-iżvilupp tat-traffiku.

(37) Fil-15 ta' Diċembru 2010, Air France ressqet talba quddiem il-Kunsill tal-Istat sabiex jannulla d-deċiżjoni tas-CCIMP ta' Diċembru 2010 li tirriporta t-tariffi preċedenti mill-1 ta' Jannar 2011. Air France finalment irrinunzjat għar-rikorsi kollha tagħha fil-livell nazzjonali fl-2011.

(38) Matul il-perjodu kollu, l-imposti għat-terminal mp2 kienu 57 % sa 66 % aktar baxxi għat-traffiku nazzjonali, b'66 % sa 80 % għat-titjiriet fl-Unjoni (11) meta mqabbla mal-imposti għas-Swali 1-4, rispettivament għat-traffiku nazzjonali, it-traffiku fl-Unjoni u t-traffiku internazzjonali

2.3.4. L-IMPOSTI GĦAL KULL PASSIĠĠIER IMRAĦĦSA GĦAT-TITJIRIET NAZZJONALI

(39) L-imposti għal kull passiġġier applikabbli għall-passiġġieri li jimbarkaw fis-Swali 1-4 tal-ajruport tradizzjonalment kienu jvarjaw bi tliet tariffi skont id-destinazzjoni tat-titjiriet: tariffa għat-titjiriet nazzjonali, tariffa għat-titjiriet lejn destinazzjoni fl-Unjoni Ewropea, u tariffa għat-titjiriet internazzjonali.

(40) It-tariffi applikabbli fl-2006 u fl-2007 inizjalment ġew iffissati b'deċiżjoni tas-CCIMP tas-26 ta' Lulju 2006. It-tariffi kienu jipprovdu imposta ferm aktar baxxa għat-titjiriet nazzjonali. Id-differenza kienet ta' aktar minn 50 %.

(41) Wara lment mingħand Ryanair, infetħet proċedura ta' ksur. Franza infurmat lill-Kummissjoni fin-nota tagħha tat-2 ta' Awwissu 2007 li hija “fakkret diversi drabi lill-operatur li kien jeħtieġ jieqaf jagħmel distinzjoni bejn it-tariffi eżistenti skont id-destinazzjoni tat-titjiriet sakemm dan ma kienx iġġustifikat minn differenza fl-ispejjeż.”

(42) It-tariffi l-ġodda ġew adottati għas-snin finanzjarji 2006 u 2007 u d-differenzjazzjoni inkwistjoni ma baqgħetx issir.

2.3.5. IT-TRAĦĦIS TA' ĊERTI IMPOSTI TAL-AJRUPORT B'KONNESSJONI MAL-ĦOLQIEN TA' LINJI ĠODDA

(43) Biex jinkoraġġixxu l-ħolqien ta' linji ġodda jew l-iżvilupp tas-sigħat maħduma, il-kumpaniji tal-ajru jistgħu jingħataw kundizzjonijiet ta' tariffi preferenzjali. Dan ir-roħs jirrigwarda l-imposti fuq l-inżul, fuq id-dwal tar-runway u fuq l-ipparkjar fil-każ ta' trasport ta' passiġġieri u fuq id-dwal tar-runway fil-każ tat-titjiriet bil-merkanzija.

(44) L-ewwel miżura ta' traħħis fuq l-imposti tal-ajruport ġiet introdotta mis-CCIMP bid-deċiżjoni tas-7 ta' Settembru 2004 u daħlet fis-seħħ fl-1 ta' Marzu 2005. Il-miżuri kienu soġġetti għall-opinjoni tal-Cocoéco tal-ajruport waqt il-laqgħa tiegħu tas-6 ta' Diċembru 2004 (12). Din l-iskema ġiet applikata sal-31 ta' Lulju 2009.

(45) L-ammont tar-roħs offrut huwa ta' 90 % fl-ewwel sena u ta' 50 % fit-tieni sena tal-operat. Dan ir-roħs jingħata biss għal rotta ġdida li tissodisfa l-kundizzjonijiet li ġejjin: (13) — il-linja l-ġdida trid topera lejn ajruport li mhuwiex moqdi b'mod regolari meta tinħoloq il-linja; — il-linja l-ġdida trid topera lejn ajruport li jkun tal-inqas 75 km 'il bogħod minn ajruport diġà moqdi jew li ż-żona ta' kopertura tiegħu hija sostanzjalment differenti minn dik ta' ajruport diġà moqdi; — id-destinazzjoni tal-linja ma tridx tkun f'medda ta' 160 km minn destinazzjoni moqdija matul it-tnax-il xahar preċedenti, mill-kumpanija nnifisha, waħda mis-sussidjarji tagħha, kumpanija li tappartjeni għall-istess grupp jew li għandha rabtiet permezz ta' ftehimiet kummerċjali (fosthom frankiġja, kondiviżjoni ta' kodiċi fuq l-imsemmija destinazzjoni,…); — il-linja trid topera tal-inqas darba fil-ġimgħa għal mill-inqas xahrejn konsekuttivi; — matul il-perjodu li fih kumpanija tat-trasport bl-ajru tibbenefika mit-tnaqqis imsemmi hawn fuq, minħabba li topera destinazzjoni partikolari, jekk kumpanija jew diversi kumpaniji tal-ajru oħra jiddeċiedu li joperaw rotta lejn l-istess destinazzjoni, din jew dawn tal-aħħar jibbenefikaw mill-istess miżura fil-limitu tal-iskeda definita mill-ewwel kumpanija.

(46) Ir-roħs fuq l-imposti ngħata lill-kumpaniji li joperaw kemm mit-terminal mp1 kif ukoll mit-terminal mp2.

(47) F'sentenza tat-30 ta' Ġunju 2009, il-Qorti Amministrattiva ta' Marsilja laqgħet it-talba ta' Air France għall-annullament tal-iskema ta' inċentivi tariffarji adottata fl-2005. Is-CCI Marseille Provence ma appellatx din is-sentenza peress li sadanittant l-iskema ta' inċentivi ġiet parzjalment imġedda abbażi ta' deċiżjoni ġdida dwar it-tariffi. Il-kumpanija tal-ajru Air France, kif ukoll is-sussidjarji tagħha Britair u Regional, imbagħad ippreżentaw rikors għal annullament quddiem il-Kunsill tal-Istat, kontra d-deċiżjoni tas-CCIMP, li kienet tistabbilixxi t-tariffi tal-imposti għas-snin 2008 u 2009, u li kienet tinkludi t-tariffi ajrunawtiċi iżda wkoll l-iskema ta' inċentivi għall-ftuħ ta' linji ġodda. Dan ir-rikors għal annullament kien akkumpanjat minn talba għal miżuri provviżorji ta' sospensjoni, li l-imħallef għal miżuri provviżorji tal-Kunsill tal-Istat laqa' parzjalment, permezz ta' digriet datat it-28 ta' Lulju 2009, fejn iddikjara fost l-oħrajn is-sospensjoni ta' din l-iskema ta' inċentivi. Fid-deċiżjoni tiegħu dwar il-mertu tas-27 ta' Lulju 2011 (14), il-Kunsill tal-Istat innota r-rinunzja tal-kumpaniji rikorrenti għall-konklużjonijiet tagħhom ta' annullament tal-miżuri ta' inċentivi għall-iżvilupp tat-traffiku għas-snin 2009 u 2010.

(48) Mill-1 ta' Frar 2010 sal-31 ta' Ottubru 2011, ġie implimentat ir-roħs il-ġdid fuq l-imposti fuq l-inżul, id-dwal tar-runway u l-ipparkjar għall-kumpaniji kollha li ssodisfaw il-kundizzjonijiet oġġettivi tal-għoti.

(49) L-ammont ta' roħs offrut kien ta' — 60 % fl-ewwel sena tal-operat; — 45 % fit-tieni sena tal-operat; u — 20 % fit-tielet sena tal-operat.

(50) Dan ir-roħs jingħata biss għal rotta ġdida li tissodisfa l-kundizzjonijiet li ġejjin: (15) — it-titjiriet tal-passiġġieri u t-titjiriet tat-tagħbija huma eliġibbli; — il-linja l-ġdida trid topera tal-inqas darba fil-ġimgħa għal mill-inqas erba' xhur konsekuttivi; — il-linja l-ġdida trid topera lejn ajruport li jkun tal-inqas 50 km 'il bogħod minn ajruport diġà moqdi jew li ż-żona ta' kopertura tiegħu hija sostanzjalment differenti minn dik ta' ajruport diġà moqdi; — id-destinazzjoni tal-linja ma tridx tkun operata matul it-tmintax-il xahar preċedenti, mill-kumpanija nnifisha, waħda mis-sussidjarji tagħha, kumpanija li tappartjeni għall-istess grupp jew li għandha rabtiet permezz ta' ftehimiet kummerċjali;

(51) F'każ ta' waqfien staġjonali, il-proċess ta' inċentivi ta' roħs ikompli meta terġa' tibda topera l-linja daqs li kieku qatt ma ġiet sospiża: il-perjodu ta' waqfien huwa inkluż fil-perjodu ta' roħs. Din il-miżura ta' inċentivi hija applikabbli fl-Ajruport ta' Marseille Provence għaż-żewġ terminals u għall-kumpaniji kollha.

2.3.6. IPPARKJAR BLA ĦLAS MATUL IL-LEJL

(52) Fis-sottomissjoni tagħha tat-28 ta' Diċembru 2010 is-CCIMP issemmi l-introduzzjoni tal-miżura “aġġustament tal-imposta tal-ipparkjar matul il-lejl” mill-1 ta' Frar 2010. Għalhekk, l-ipparkjar bejn l-għaxra ta' filgħaxija u s-sitta ta' filgħodu huwa bla ħlas taħt dawn il-kundizzjonijiet li ġejjin: — attività ta' trasport tal-passiġġieri; — ħames frekwenzi fil-ġimgħa fuq l-istess destinazzjoni għal minimu ta' staġun IATA; — l-ajruplan irid ikun ipparkjat għal mill-inqas sitt sigħat konsekuttivi bejn l-għaxra ta' filgħaxija u s-sitta ta' filgħodu.

(53) Din il-miżura ta' inċentivi hija applikabbli fl-Ajruport ta' Marseille Provence għaż-żewġ terminals u għall-kumpaniji kollha.

2.3.7. IL-FINANZJAMENT TAL-ATTIVITAJIET TA' KUMMERĊJALIZZAZZJONI

(54) Permezz tad-deċiżjoni tal-21 ta' Novembru 2005, is-CCIMP stabbilixxiet skema finanzjarja ta' inċentivi għall-ħolqien ta' linji ġodda billi assumiet parzjalment l-ispejjeż ta' kummerċjalizzazzjoni u ta' reklamar speċifiċi li jsiru fuq mezzi approvati mill-Ajruport ta' Marseille Provence. Abbażi ta' din il-miżura, il-kumpanija benefiċjarja kellha tipprovdi ġustifikazzjoni tal-ispejjeż għar-reklamar ta' din il-linja. L-ammont tal-għajnuna ma setax jaqbeż il-50 % tal-ispejjeż ġustifikati.

(55) Id-deċiżjoni li jiġi introdott ħlas għall-kummerċjalizzazzjoni ttieħdet mingħajr l-awtorizzazzjoni minn qabel ta' Franza, qabel il-pubblikazzjoni tal-Komunikazzjoni mill-Kummissjoni, Linji gwida Komunitarji dwar il-finanzjament tal-ajruporti u l-għajnuna tal-bidu lil linji tal-ajru li jitilqu mill-ajruporti reġjonali (minn hawn 'il quddiem il-“Linji Gwida tal-2005”) (16). Permezz tal-ittra tat-22 ta' Awwissu 2006, Franza talbet lis-CCIMP biex twaqqfu sa mhux aktar tard mill-1 ta' Ġunju 2007, billi qieset li dan il-ħlas ta' kummerċjalizzazzjoni ma kienx jirrispetta l-kriterji stabbiliti mil-Linji Gwida tal-2005.

(56) Is-CCIMP ikkonfermat li l-parteċipazzjoni għall-ispejjeż ta' kummerċjalizzazzjoni li kienet prevista inizjalment ma ġietx implimentata ħlief għal parteċipazzjoni [ta' inqas minn EUR 300 000]*favur BMI Baby.

2.3.8. IL-KUNTRATT TA' XIRI TA' SPAZJU GĦAR-REKLAMAR MAL-AMS

(57) Fid-19 ta' Mejju 2006, is-CCIMP ikkonkludiet kuntratt ta' xiri ta' spazju għar-reklamar għal ħames snin, mal-kumpanija Airport Marketing Services (minn hawn 'il quddiem AMS), sussidjarja 100 % tal-kumpanija tal-ajru Ryanair, mingħajr proċedura għal sejħa minn qabel għall-kompetizzjoni u mingħajr reklamar.

(58) Skont dak li hemm stipulat f'dan il-kuntratt, is-CCIMP kellha tħallas lil AMS: — EUR […]* fix-xahar bejn Novembru 2006 u Ottubru 2007, — EUR […]* fix-xahar bejn Novembru 2007 u Mejju 2008, — EUR […]* fix-xahar minn Ġunju 2008.

(59) Huwa ddikjarat fid-deċiżjoni tal-Cocoéco tat-18 ta' Frar 2009 għall-iffissar tat-tariffi soġġetti għad-deċiżjoni tal-25 ta' Mejju 2009, li “l-ispiża tal-kuntratt AMS matul il-perjodu tal-kuntratt, jiġifieri Ottubru 2006-Ottubru 2011, hija ta' EUR […]*, jiġifieri EUR […]* fis-sena”.

(60) It-tagħrif ipprovdut minn Franza jippermetti wkoll li tiġi ddeterminata l-ispiża tal-kuntratt AMS, kif speċifikat fit-Tabella 2: Tabella 2 Spejjeż assoċjati mal-kuntratt AMS skont it-tagħrif ipprovdut minn Franza (f'eluf ta' euro) 2007 2008 2009 2010 2011 2012 2013 2014 2015 2016 2017 2018 2019 2020 2021 […]* […]* […]* […]* […]* […]* […]* […]* […]* […]* […]* […]* […]* […]* […]*

(61) Skont is-CCIMP, l-għan ta' dan il-kuntratt huwa li tiġi rreklamata d-destinazzjoni ta' Marsilja bl-għan li jġi attirat numru kbir ta' passiġġieri. Dan jippermetti l-iżgurar tas-sostenibbiltà tat-terminal mp2 u l-livell xieraq ta' kumpens għas-servizzi offruti mill-operatur tal-ajruport.

(62) Għal dan il-għan, is-CCIMP temmen li l-insegwiment ta' dan l-għan huwa bbażat fuq żewġ fatturi: — volum kbir ta' internawti; — internawti Ewropej sensittivi għall-mudell low cost.

(63) Is-CCIMP tiġġustifika l-konklużjoni ta' dan il-kuntratt ma' AMS minħabba li s-sit tagħha biss kien jissodisfa l-ħtiġijiet tas-CCIMP fl-2006, peress li kien joffri s-servizzi li ġejjin: — sistema unika u esklussiva ta' kummerċjalizzazzjoni tal-biljetti tal-kumpanija Ryanair, l-uniku operatur li ħa impenn li jistabbilixxi bażi ta' ajruplani kbira fit-terminal il-ġdid mp2; — udjenza wiesgħa ta' internawti fil-mira tal-politika promozzjonali tas-CCIMP; — servizzi ta' kummerċjalizzazzjoni adattati għax-xiri ta' biljetti tal-ajru lejn id-destinazzjoni ta' Provence.

(64) Il-parti li qed tagħmel l-ilment, min-naħa tagħha, tqis li dan il-kuntratt konkluż ma' AMS jirrappreżenta għajnuna lil Ryanair biex tattiraha lejn MRS. Għal dan il-għan hija tressaq evidenza biex issostni l-pożizzjoni tagħha, abbażi tal-fajl ta' tħejjija għal-laqgħa tal-“kunsill tal-ajruport” tas-CCIMP datat il-15 ta' Novembru 2005.

2.3.9. IL-PJAN TA' NEGOZJU GĦAT-TERMINAL MP2 U L-APPLIKAZZJONI TAL-PRINĊIPJU TAL-OPERATUR PRUDENTI F'EKONOMIJA TAS-SUQ

(65) F'Novembru 2004, is-CCIMP stabbilixxiet pjan ta' negozju sabiex turi l-profittabbiltà tat-terminal mp2. Dan ġie aġġornat fl-2005. Aġġornamenti oħrajn għal dan il-pjan ta' negozju ġew ivvalutati minn PricewaterhouseCoopers (PwC) fuq talba ta' Air France fi Frar 2005, Novembru 2005 u Mejju 2006.

(66) Il-pjan ta' negozju ppreżentat minn Franza jqabbel, xenarju bit-terminal mp2 u xenarju mingħajr it-terminal mp2 għall-perjodu 2004-2020. Skont Franza, il-likwidità kumulattiva annwali u l-valur nett deprezzat għall-perjodu 2004-2020 fl-2020 jirrappreżentaw: — EUR […]* miljun fix-xenarju mingħajr it-terminal mp2; — EUR […]* miljun fix-xenarju bit-terminal mp2.

(67) Franza tikkonkludi għalhekk li x-xenarju bit-terminal mp2 huwa ta' EUR […]* miljun orħos milx-xenarju mingħajr it-terminal mp2, li jikkorrispondi għal rata ta' profittabbiltà ta' […]* %.

(68) Il-pjan ta' negozju jinkludi wkoll analiżi ta' sensittività għal suppożizzjonijiet differenti ta' traffiku u ta' tariffi. Ix-xenarji “traffiku” studjati kienu xenarju “mingħajr trasferiment tax-shuttle Air France” u xenarju “tkabbir inqas tat-traffiku tat-terminal mp2”. Ix-xenarji “tariffi” studjati kienu tariffi ta' EUR […]* u ta' EUR […]* EUR għal kull passiġġier għal mp2.

(69) Fl-2005, il-pjan ta' negozju ġie aġġornat. Din id-darba, ġew simulati tliet xenarji. Ix-xenarji huma dawn li ġejjin: — L-ewwel simulazzjoni: il-previżjonijiet tat-traffiku 2005 saru l-bażi tal-kalkoli, it-trasferiment tax-shuttle Air France lejn it-terminal mp2 ma baqax jintuża fix-xenarju bażiku, u l-kalkoli saru għall-perjodu mill-2005 sal-2021. Abbażi ta' dawn is-suppożizzjonijiet, ir-rata ta' profittabbiltà interna hija [aktar minn 7,5 %]*. — It-tieni simulazzjoni: ir-rata ta' profittabbiltà interna hija ffissata għal 7,5 % u jiġi mistoqsi liema numru ta' passiġġieri jikkorrispondi għal din ir-rata ta' profittabbiltà interna. Is-simulazzjoni tasal għall-konklużjoni li n-numru ta' passiġġieri matul il-perjodu mill-2007 sal-2021 jista' jkun 1,32 miljun inqas minn dak tal-ewwel simulazzjoni. — It-tielet simulazzjoni: jekk fl-2010 it-traffiku tat-terminal mp2 ikun biss ta' miljun passiġġier (minflok 1,65 miljun kif stabbilit fl-ewwel simulazzjoni), x'tariffa addizzjonali trid tiġi applikata għal kull passiġġier mill-2011 biex tinżamm rata ta' profittabbiltà interna ta' 7,5 %? Is-simulazzjoni tasal għall-konklużjoni li ż-żieda fit-tariffi meħtieġa tkun ta' EUR […]*.

(70) Il-valutazzjonijiet li saru minn PwC fuq talba ta' Air France fil-kawża quddiem il-Kunsill tal-Istat jirrigwardaw simulazzjonijiet ta' Frar 2005, Settembru 2005 u Mejju 2006 prodotti mis-CCIMP u maħsuba sabiex jistabbilixxu r-rata ta' profittabbiltà interna u l-valur preżenti nett (VPN) tal-proġett tat-terminal mp2 abbażi tal-likwidità mistennija. F'din l-okkażjoni, PwC għamlet diversi rimarki u kritiki fir-rigward tal-pjanijiet ta' negozju inkwistjoni.

3. KUMMENTI MINN FRANZA

3.1. IS-SUSSIDJI GĦALL-INVESTIMENT LIS-CCIMP

3.1.1. UĦUD MIS-SUSSIDJI MOGĦTIJA HUMA PRESKRITTI

(71) Franza tikkontesta l-pożizzjoni tal-Kummissjoni li s-EUR 7,577 miljun allokati bejn l-2005 u l-2007 għall-bini tat-terminal mp2 u s-EUR 16-il miljun mogħtija mill-2001 taħt l-investiment fuq il-pjattaforma huma kollha kemm huma għajnuna mill-Istat li tista' tiġi analizzata mill-Kummissjoni.

(72) Bl-applikazzjoni tal-Artikolu 15 tar-Regolament (KE) Nru 659/1999 tal-Kunsill (17), Franza ssostni li s-sussidji li ġejjin u li jidhru fit-tabella 3 huma preskritti: Tabella 3 Organizzazzjoni Data u firma tal-ftehim Deskrizzjoni tas-sussidju Total tal-ammont imħallas (f'eluf ta' euro) Il-Kunsill Ġenerali fl-14 ta' Diċembru 1999 Xogħlijiet ta' estensjoni u ta' ristrutturar tal-faċilitajiet tal-ajruport 3 064 Il-Kunsill Reġjonali fl-24 ta' Ottubru 1997 Xogħlijiet ta' estensjoni u ta' żvilupp tal-ajruport 8 032 Il-Kunsill Reġjonali 08 ta' Lulju 1994 Żvilupp taż-żona tal-merkanzija 1 372 L-Istat fis-26 ta' April 2000 Titjib tat-tabelli tat-traffiku 290 L-Istat fit-23 ta' Ġunju 1999 Skrinjar tal-bagalji tal-istiva 579

(73) Franza targumenta li s-sussidji preskritti ma jistgħux jiġu soġġetti għal ordni ta' rkupru u li għalhekk għandhom bilfors ikunu esklużi mill-ambitu tal-inkjesta tal-Kummissjoni.

3.1.2. UĦUD MIS-SUSSIDJI NGĦATAW BIEX JIFFINANZJAW ATTIVITAJIET U INFRASTRUTTURI MHUX EKONOMIĊI U GĦALDAQSTANT MA JIKKOSTITWIXXUX GĦAJNUNA MILL-ISTAT.

(74) Franza targumenta li wħud mis-sussidji ngħataw biex jiffinanzjaw infrastrutturi jew attivitajiet marbutin mal-eżerċizzju tas-setgħat ta' sigurtà pubblika, tat-tifi tan-nar u ta' sigurtà operattiva, jiġifieri: — fil-każ tas-sussidju li ngħata mill-Istat fid-19 ta' Diċembru 2001, dan kellu l-għan li jsaħħaħ il-miżuri ta' sigurtà tal-avjazzjoni, u b'mod partikolari li jiffinanzja t-tiftix każwali ta' ċertu persentaġġ ta' bagalji tal-idejn, l-ispezzjoni sistematika tal-persunal li jidħol fiż-żoni riservati u t-tħaffif tal-programm ta' kontroll tal-bagalji tal-istiva biex tintlaħaq ir-rata ta' 100 % fil-bidu tat-tieni semestru 2002, għal ammont totali ta' EUR 5 032 000; — is-sussidju mogħti mill-Kunsill Ġenerali fis-27 ta' Settembru 2002, bħala tali kien maħsub għat-tqegħid ta' wajers fir-runway 2, għal xogħlijiet fil-kamra tal-emerġenza tal-kompjuters, għal spazju għall-impjant tat-TFE, ir-restawr tal-faċċata tal-blokk tekniku tal-bini tat-traffiku tal-ajru, is-sostituzzjoni tat-TGBT (pannell ewlieni ta' vultaġġ baxx) ċentrali mill-pożizzjoni B, l-aġġornament ta' konformità tas-sistema ta' twissija tat-terminal u s-sigurtà kontra n-nar fis-sala tal-kompjuters, għal ammont totali ta' EUR 209 885; — is-sussidju mogħti mill-Kunsill Ġenerali fis-26 ta' April 2003, kien maħsub għat-tiġdid tat-tagħmir ta' dwal tar-runway, it-tkabbir u l-aċċess għall-PCS, għar-rikonfigurazzjoni tal-kamra tal-SPAF, il-ħolqien ta' taqsima għall-kura, il-kostruzzjoni tar-ring road fiż-żona tan-Nofsinhar, it-tibdil tal-fannijiet tal-arja, it-tqegħid ta' kameras ta' sorveljanza bil-vidjo, it-tibdil tal-bojler tal-impjant tat-TFE, in-netwerk tat-tifi tan-nar taż-żona tal-Punent, it-tagħmir ta' protezzjoni diġitali, għal ammont totali ta' EUR 2 111 542,82; — is-sussidju mogħti mill-Kunsill Ġenerali fid-19 ta' Mejju 2005 bl-għan li jiffinanzja parti mit-terminal mp2, li parti minnu ġiet allokata għall-finanzjament ta' infrastrutturi mhux ekonomiċi għal ammont totali ta' EUR 2 273 258,64. Franza tispeċifika li l-missjonijiet identifikati bħala mhux ekonomiċi jitwettqu fuq żona li tkopri 16,96 % tat-terminal mp2 u tikkunsidra li sehem ekwivalenti tax-xogħlijiet kien jirrigwarda ż-żoni ddedikati għal dawn il-missjonijiet. Franza targumenta għalhekk li 16,96 % tal-ispiża tax-xogħlijiet wara t-tnaqqis tal-investimenti marbutin ma' attivitajiet mhux ekonomiċi, jiġifieri EUR 1 416 238,75 għadhom iridu jitnaqqsu mill-evalwazzjoni tal-Kummissjoni. — is-sussidju ta' Marseille Métropole mogħti fis-26 ta' Lulju 2004, fil-każ tiegħu kien maħsub għad-dwal tar-runways, għal ammont totali ta' EUR 72 095; — is-sussidju tal-FEŻR mogħti fit-22 ta' Awwissu 2002, bħala tali kien maħsub għal xogħlijiet ta' dwal fiż-żoni tal-parkeġġ tal-ajruplani tal-merkanzija, għal ammont totali ta' EUR 587 350,53.

(75) Skont Franza, is-somom ikkonċernati għandhom jitnaqqsu mill-ammont soġġett għall-evalwazzjoni tal-Kummissjoni.

3.1.3. IL-KOMPATIBILITÀ TAS-SUSSIDJI GĦALL-INVESTIMENT MAL-LINJI GWIDA DWAR IL-FINANZJAMENT TAL-AJRUPORTI

(76) Franza targumenta, taħt il-prinċipju tal-aspettattivi leġittimi, li l-Kummissjoni għandha tevalwa l-kwalifika ta' għajnuna mill-Istat tas-sussidji mogħtija qabel id-data tal-pubblikazzjoni tal-Linji Gwida tal-2005 skont il-Linji Gwida dwar l-għajnuna mill-Istat fis-settur tal-avjazzjoni tal-10 ta' Diċembru 1994, u b'hekk tikkonkludi li l-imsemmija sussidji mhumiex għajnuna mill-Istat.

(77) B'mod sussidjarju, Franza tqis li s-sussidji mogħtija huma kompatibbli mal-Linji Gwida tal-2005.

3.1.3.1. Il-kompatibilità tas-sussidju tal-Kunsill Ġenerali għall-investiment fit-terminal mp2

(78) Franza targumenta li dan is-sussidju jservi għan ta' interess ġenerali definit b'mod ċar, li jaħseb għall-ħolqien u ż-żamma tal-impjiegi diretti f'reġjun li jirreġistra rata ta' qgħad ogħla mill-medja nazzjonali, għall-iżvilupp ekonomiku reġjonali f'żona eliġibbli għall-għajnuna reġjonali taħt id-deroga tal-Artikolu 107(3)(c), għat-tisħiħ tal-kapaċitajiet tal-ajruport f'riskju ta' saturazzjoni (18), u għat-titjib tal-konnettività tat-territorju minħabba traffiku ġdid li ma kienx qed jiġi moqdi mil-linja tat-TGV jew mit-terminal mp1 u li bbenefika miż-żieda tan-numru ta' destinazzjonijiet moqdija.

(79) Franza tqis li l-infrastruttura hija meħtieġa u proporzjonata fid-dawl tal-għanijiet imfittxija. Anki jekk parti mit-terminal mp1 kellu kapaċità żejda wara l-2001, il-ħolqien tat-terminal mp2, prodott ġdid b'servizz differenzjat, jikkorrispondi għal offerta li tikkumplimenta dik tat-terminal ewlieni. Barra minn hekk, jekk wieħed jikkunsidra l-previżjonijiet tat-traffiku, l-ajruport ta' Marseille Provence kien ser ikollu jiffaċċja problemi ta' konġestjoni li kienu joħolqu l-ħtieġa tal-ftuħ ta' żoni ġodda ta' imbarkazzjoni fl-2008 u fl-2018. Skont Franza, il-bini tat-terminal mp2 għen biex jiġu posposti x-xogħlijiet ta' titjib meħtieġa fl-infrastruttura (fl-2016 u wara fl-2020), u fl-istess waqt offra prospetti aqwa ta' profittabbiltà. Barra minn hekk, it-terminal il-ġdid mp2 jissodisfa b'mod speċifiku l-istrateġija tal-ajruport li jilqa' lill-kumpaniji tal-ajru b'rati baxxi, li ma kinux jistgħu jistabbilixxu ruħhom fit-terminal mp1, minħabba t-tariffi pjuttost ogħla tal-imposti tiegħu u l-fatt li mhuwiex adattat għall-ħtieġa ta' imbark u żbark rapidu tal-passiġġieri. Franza targumenta li fl-2007, l-ewwel sena sħiħa ta' operat tat-terminal mp2, ir-rata ta' użu tat-terminal kienet ta' 68 %, li ma tindikax kapaċità żejda effettiva. Hija tgħid ukoll li r-riserva ta' kapaċità tat-terminal mp1 mill-2007 sal-2011, relatata mal-ħolqien tat-terminal mp2, għenet biex jiġu ssodisfati l-ħtiġijiet ġodda tal-kumpanija Air France għall-ftuħ tal-bażi tagħha fit-2 ta' Ottubru 2011 li jirrigwardaw il-ħolqien ta' 13-il linja ġdida u ż-żieda tal-frekwenzi maħduma. Fl-aħħar nett, il-bini tat-terminal mp2 ġewwa stazzjon antik tal-merkanzija, kif ukoll il-kumdità mnaqqsa offruta lill-passiġġieri f'dan it-terminal, għenu biex l-ispejjeż tal-investiment u ta' manutenzjoni jkunu inqas.

(80) Franza targumenta li l-prospetti ta' użu fit-tul tat-terminal mp2 huma sodisfaċenti. Il-bini ta' dan it-terminal jirrappreżenta x-xewqa li jiġi żviluppat traffiku ġdid fuq din il-pjattaforma, li ma kienx partikolarment moqdi mit-terminal mp1, u li jwassal biex l-ajruport jevita li jiftaħ konnessjonijiet diġà moqdija mit-TGV. Iż-żieda fin-numru ta' destinazzjonijiet operati minn 100 fl-2005 għal 119 fl-2010 tkompli żżid l-attrazzjoni ta' dan is-servizz ġdid, u għalhekk il-prospetti ta' użu fit-tul tiegħu. Franza tenfasizza li l-previżjonijiet tat-traffiku għat-terminal mp2, li ġew ikkorroborati miċ-ċifri tat-traffiku attwali għas-snin 2007 sa 2010, jiżvelaw li 50 % tal-kapaċità tiegħu ser tkun intużat sa ħames snin. Fl-aħħar nett, iż-żieda fit-traffiku ta' Air France mit-terminal mp1 mit-2 ta' Ottubru 2011 turi li l-kapaċità addizzjonali li ġab it-terminal mp2 mhijiex f'kompetizzjoni mat-terminal ewlieni, iżda hija ta' vantaġġ għall-ajruport, peress li għenet biex it-talba ta' Air France tkun tista' tiġi milqugħa.

(81) Franza ssostni li s-sussidji mogħtija jaffettwaw il-kummerċ intra-Komunitarju b'mod limitat biss. F'dak li jirrigwarda lill-ajruport ta' Avignon, li jinsab inqas minn 60 minuta 'l bogħod minn dak ta' Marseille Provence, Franza tinnota li t-traffiku low cost f'dan l-ajruport baqa' stabbli mill-2007 waqt li nfetħu konnessjonijiet ġodda u ebda waħda mid-destinazzjonijiet moqdija ma hija aċċessibbli mill-ajruport ta' Marseille Provence. Rigward iż-żona usa' li tilħaq l-ajruporti ta' Nîmes u Toulon, Franza tinnota li dawn jaqgħu fil-kategorija ta' ajruporti żgħar reġjonali, u għaldaqstant ma għandhomx l-istess skop tal-ajruport ta' Marseille Provence, li t-traffiku tiegħu jaqbeż il-ħames miljun passiġġier. Il-fatt li d-destinazzjonijiet moqdija mhumiex kollha (minbarra Londra u Brussell) aċċessibbli mill-ajruport ta' Marseille Provence jikkonferma l-assenza ta' kompetizzjoni bejn dawn il-pjattaformi.

(82) Franza targumenta li s-sussidju tal-Kunsill Ġenerali kien meħtieġ biex jintlaħaq il-punt ta' ekwilibriju li normalment jitolbu l-operaturi. Il-pjan ta' negozju ta' Mejju 2006 jirrapporta rata ta' redditu interna (RRI) ta' […]* % bit-tnaqqis tas-sussidju tal-Kunsill Ġenerali, Franza ssostni li l-profittabbiltà tal-proġett kienet tinżel għal […]* % mingħajr is-sussidju. Franza ssostni wkoll li l-proporzjonalità tas-sussidju riċevut hija ġġustifikata minħabba li għen biex tintlaħaq RRI sodisfaċenti, fin-nuqqas ta' possibbiltà irħas li setgħet twassal għall-istess riżultati. Hija tispeċifika li x-xogħlijiet relatati mat-terminal kienu soġġetti għal kuntratti pubbliċi, li jikkonferma li l-ispejjeż kienu l-inqas possibbli. Fl-aħħar nett, Franza tfakkar li s-sussidju mogħti jkopri biss 50 % tal-ammont totali tal-proġett tat-terminal mp2, jiġifieri 80 % tax-xogħlijiet marbutin mal-ajruplani u 30 % tax-xogħlijiet marbutin mat-terminal.

3.1.3.2. Il-kompatibilità tas-sussidji tal-FEŻR tat-22 ta' Awwissu 2002 għall-iżvilupp tal-merkanzija bl-ajru.

(83) Franza tinnota l-ewwel nett li parti mis-sussidju kienet tirrigwarda investimenti relatati ma' attivitajiet mhux ekonomiċi, u li l-bilanċ tal-għajnuna mogħtija biss għandu jiġi rikonoxxut kompatibbli mar-regoli tat-TFUE (19).

(84) Franza tfakkar li t-talba għall-finanzjament tal-ajruport ta' Marseille Provence lill-FEŻR saret bħala parti mill-programmazzjoni tal-Objettiv 2 tal-Fondi Strutturali għall-perjodu 2000-2006, li għalih ir-reġjun ta' Provence Alpes Côte d'Azur huwa eliġibbli, u li ġiet approvata mill-Kummissjoni Ewropea fit-22 ta' Marzu 2001.

(85) Skont Franza, l-għajnuna mogħtija tissodisfa objettiv definit b'mod ċar ta' interess komuni: it-titjib tal-infrastrutturi eżistenti għall-iżvilupp tal-attività tal-merkanzija, b'reazzjoni għat-tnaqqis fit-tunnellaġġ ittrasportat, u b'rabta mal-bażi ta' xogħol mobilizzata mill-ajruport (20) f'żona milquta minn rata ta' qgħad partikolarment għolja.

(86) Franza targumenta li l-infrastruttura kkonċernata hija meħtieġa u proporzjonata għal dan il-għan. Hija tispeċifika li din l-infrastruttura tikkonsisti fil-ħolqien ta' bajpas u ta' roundabout biex jiżguraw il-fluss ta' traffiku b'antiċipazzjoni għaż-żieda fit-traffiku, fir-rinovazzjoni tal-istazzjonijiet tal-merkanzija fil-binjiet vojta, fil-ħolqien ta' żoni ta' parkeġġ għall-ajruplani li jkunu qrib it-terminals tal-merkanzija biex jonqos il-ħin tal-ipproċessar, u fit-tkabbir taż-żona tal-merkanzija biex tiżdied l-attrazzjoni tagħha.

(87) Franza tgħid li r-riżultati tat-traffiku (21) juru li l-infrastruttura kienet toffri prospett sodisfaċenti ta' użu fit-tul u tispeċifika li l-infrastruttura hija disponibbli għall-operaturi kollha.

(88) Fl-aħħar nett, Franza targumenta li sussidju ġġustifikat mill-ħtieġa tal-iżvilupp ta' żona f'diffikultà strutturali, u li kien jiffinanzja biss 28 % tal-ispiża totali tal-proġett, ma jistax jaffettwa l-kummerċ intra-Komunitarju. Hija ssostni li l-finanzjament tal-proġett ma jistax jiġi ddubitat meta l-kriterji ta' eliġibbiltà għall-FEŻR ġew issodisfati. Franza tenfasizza li l-finanzjamenti mogħtija għenu biex jiffaċilitaw l-aċċess bit-triq għall-infrastrutturi tal-ajruport u biex jissolvew in-nuqqasijiet li kienu jfixklu ċ-ċirkolazzjoni ħielsa tal-merkanzija.

3.1.3.3. Il-kompatibilità tas-sussidju tas-26 ta' Ġunju 2003 għall-estensjoni u r-ristrutturar tal-ajruport.

(89) Franza tinnota l-ewwel nett li parti mis-sussidju kienet tirrigwarda investimenti relatati ma' attivitajiet mhux ekonomiċi, u li l-bilanċ tal-għajnuna mogħtija biss, jiġifieri EUR 888 457,18 għandu jiġi rikonoxxut kompatibbli mar-regoli tat-TFUE.

(90) Franza żżid li dan is-sussidju jissodisfa għan ta' interess ġenerali definit b'mod ċar immirat lejn l-iżvilupp ekonomiku tad-dipartiment ta' Bouches-du-Rhône u ta' Provence.

(91) Hija targumenta li l-investimenti kkonċernati kienu meħtieġa u proporzjonati għal dan il-għan peress li kienu intiżi biex iżidu n-numru ta' movimenti fis-siegħa, permezz tat-tiġdid tar-runway 1, il-ħolqien ta' toroq ta' aċċess u ta' passaġġi ta' ħruġ rapidu.

(92) Franza targumenta li l-investimenti kienu indispensabbli biex jiġi akkomodat it-traffiku addizzjonali. B'hekk ix-xogħlijiet li saru żiedu l-kapaċità tar-runways għal 140 000 moviment kummerċjali fis-sena. Madankollu, fit-tweġiba tagħha Franza tippreżenta miri ta' traffiku ta' 113 909 moviment fl-2015 u 122 449 moviment fl-2020. L-iżviluppi li saru jippermettu għalhekk li ma jsirux pjanijiet ta' xogħlijiet ta' kapaċità fuq ir-runways fl-għaxar snin li ġejjin, u fl-istess ħin, skont Franza, joffru prospetti sodisfaċenti ta' użu fuq terminu medju.

(93) Franza tikkonferma li l-infrastruttura hija aċċessibbli għall-utenti kollha u ssostni li l-uniku ajruport kummerċjali li jinsab inqas minn 60 minuta 'l bogħod bit-triq huwa l-ajruport ta' Avignon, u peress li huwa ajruport ta' kategorija D, u mhuwiex f'kompetizzjoni mal-ajruport ta' Marseille Provence, l-għajnuna analizzata ma taffettwax il-kummerċ intra-Komunitarju.

3.1.3.4. Il-kompatibilità tas-sussidju tas-26 ta' Lulju 2004 għall-iżvilupp tal-ajruport.

(94) Franza tinnota l-ewwel nett li parti mis-sussidju kienet tirrigwarda investimenti relatati ma' attivitajiet mhux ekonomiċi, u li l-bilanċ tal-għajnuna mogħtija biss, jiġifieri EUR 816 535 għandu jiġi rikonoxxut kompatibbli mar-regoli tat-TFUE.

(95) Franza żżid li dan is-sussidju jissodisfa għan ta' interess ġenerali definit b'mod ċar immirat lejn l-iżvilupp tat-territorju tal-metropoli ta' Marsilja u r-reġjun tagħha, filwaqt li jibbaża fuq il-konsolidazzjoni tat-traffiku nazzjonali u l-iżvilupp tat-traffiku internazzjonali fl-ajruport ta' Marseille Provence, kif ukoll il-konnessjoni mal-ferrovija.

(96) Franza ssostni li t-twettiq ta' dan l-għan kien jeħtieġ ix-xogħlijiet li saru, jiġifieri l-estensjoni tal-kapaċità tas-sala 1 u l-aġġornament tagħha mal-istandards internazzjonali, it-titjib tar-runway 1 u l-kostruzzjoni mill-ġdid tar-runway 2 kif ukoll il-ħolqien ta' stazzjon tal-ferrovija aċċessibbli għat-TGV.

(97) Franza targumenta li l-evoluzzjoni tat-traffiku tal-passiġġieri li nħolqot turi li dawn il-faċilitajiet igawdu minn prospetti sodisfaċenti ta' użu fit-tul. Hija żżid li l-pjan ta' twettiq tas-servizz ferrovjarju seta' biss isaħħaħ l-attendenza fl-ajruport.

(98) Skont Franza, l-infrastruttura hija aċċessibbli mingħajr diskriminazzjoni għall-utenti kollha. Hija tenfasizza li t-tqassim tas-swali bejn it-titjiriet nazzjonali, Schengen u internazzjonali huwa meħtieġ għal ġestjoni xierqa tal-flussi ta' passiġġieri fir-rispett tar-regoli dwar il-kontroll fil-fruntieri, u li l-istabbiliment tat-titjiriet bejn terminal jew ieħor ma jibdilx il-fatt li l-kumpaniji kollha huma liberi li jużaw iż-żewġ terminals skont it-titjiriet li joffru.

(99) Franza tfakkar li hija tqis li x-xogħlijiet li saru ma jaffettwawx il-kummerċ intra-Komunitarju minħabba l-assenza ta' ajruport tal-istess kategorija fl-istess żona ta' attività u tenfasizza wkoll li l-investimenti relatati mas-sussidju tas-26 ta' Lulju 2004 ma kinux direttament maħsuba biex iżidu l-kapaċità tal-ajruport.

(100) Franza targumenta li l-arranġamenti ta' allokazzjoni tas-sussidju analizzat kienu tali li jiggarantixxu r-rispett tal-prinċipju ta' proporzjonalità (22). Hija tfakkar li l-impenn tal-awtorità pubblika kien limitat għal EUR 1 miljun fuq tliet snin.

3.2. IT-TEST TAL-OPERATUR PRUDENTI F'EKONOMIJA TAS-SUQ APPLIKAT GĦAT-TERMINAL MP2

(101) Franza targumenta li l-kritika tad-ditta PwC li t-tnaqqis mill-prorata tas-sussidju ta' investiment fl-amortizzazzjoni tal-infrastrutturi tat-terminal mp2 ibiddel it-test tal-operatur prudenti f'ekonomija tas-suq mhijiex fondata. Għal Franza, ir-regoli ta' kontabilità fis-seħħ jimponu li s-sussidji ta' tagħmir attribwibbli għas-snin futuri jitnaqqsu mill-valuri netti deprezzati tal-assi fissi. Barra minn hekk, it-trattament tas-sussidji kien l-istess għat-terminals mp1 u mp2, u t-tnejn gawdew minn sussidju li jammonta għal 30 % tal-ammont tax-xogħlijiet fit-terminal. Fl-aħħar nett, l-ikkunsidrar tal-flussi grossi fil-bażi tal-ispejjeż tat-tariffa tal-imposta fuq il-passiġġieri kien iwassal biex l-amministratur jitlob ħlas ta' spejjeż mingħand l-utenti li fir-realtà ma kienx isostni. B'mod aktar wiesa', billi Franza ddeċidiet li s-sussidju riċevut mingħand il-Kunsill Ġenerali kien kompatibbli mad-dritt Franċiż u mad-dritt tal-Unjoni, hija tqis li s-CCIMP aġixxiet bħal operatur prudenti f'ekonomija tas-suq meta ma rrikonoxxietx fil-pjan tan-negozju spejjeż li ma kinitx ser iġġarrab.

(102) Rigward iż-żieda fil-pjan tan-negozju tal-ammont tal-Valur Kontabilistiku Nett (Net Book Value, NBV) tal-investimenti magħmula matul il-perjodu mal-likwidità kkunsidrata, Franza ssostni li hija sempliċiment tittraduċi f'termini ta' kontabilità l-istipulazzjonijiet tal-ispeċifikazzjonijiet tal-ftehim ta' konċessjoni tal-1987. Franza targumenta li dan it-tip ta' stipulazzjoni huwa normali fil-kuntratti ta' konċessjoni u huwa maħsub biex jikkunsidra t-termini rispettivi tal-proġett ta' investiment u tal-kuntratt ta' konċessjoni.

(103) Biex tiġġustifika l-valur ta' 7,5 % magħżul biex jirrifletti l-Ispiża Medja Ponderata tal-Kapital (Weighted Average Cost of Capital — WACC), Franza targumenta li hija koerenti fl-istima medja tad-WACC tal-ajruporti Franċiżi (23), għalkemm hija kemxejn ogħla minħabba l-perimetru regolat tal-ajruport u l-fatt li l-istima saret qabel (2004) l-istimi kkwotati f'referenza. Franza tinnota li d-ditta Mazars tuża l-istess ipoteżi ta' WACC bħal dik tal-operatur tal-ajruport ta' Marseille Provence fl-istudju tagħha.

(104) Franza ssostni li huwa żbaljat li l-Kummissjoni nnutat in-nuqqas ta' żieda fl-ispejjeż esterni marbuta mal-miżuri ta' modulazzjoni għal raġuni ta' interess ġenerali (inċentiv għall-ħolqien ta' linji ġodda), peress li dawn il-modulazzjonijiet ittieħdu inkunsiderazzjoni mhux bħala spejjeż iżda bħala tnaqqis fil-fatturat tal-inżul, tad-dwal tar-runway u tal-ipparkjar fil-każijiet kollha studjati. Franza żżid tgħid li dawn il-modulazzjonijiet kienu ta' benefiċċju kemm għall-utenti tal-mp2 kif ukoll tal-mp1 u li l-implimentazzjoni tagħhom bejn l-2005 u l-2010 tindika bilanċ kumulattiv bilanċjat tal-iskontijiet mogħtija bejn iż-żewġ terminals (EUR […]* miljun għat-terminal mp1 u EUR […]* miljun għat-terminal mp2). Franza ppreżentat ukoll pjan ta' negozju li sar a posteriori għas-snin 2005-2010, li jappoġġja l-fatt li l-pjanijiet ta' negozju ppreżentati f'Settembru 2005 u f'Mejju 2006 kienu bbażati fuq dejta proġettata qrib ħafna tad-dejta realizzata, u li l-profittabbiltà tat-terminal mp2 irriżultat akbar minn dik li kienet imbassra meta ttieħdet id-deċiżjoni ta' investiment.

3.3. IL-KONTRIBUZZJONI GĦALL-OPERAT MOGĦTIJA LIS-CCIMP

(105) Rigward il-kontribuzzjonijiet li jammontaw għal EUR […]* miljun imħallsa mill-awtoritajiet pubbliċi lis-CCIMP, Franza targumenta li mhumiex sussidji għall-operat iżda l-kumpens għal servizzi mogħtija mis-servizz ġenerali tas-CCIMP fl-ajruport ta' Marseille Provence. Franza tispjega li, minħabba s-separazzjoni tal-kontijiet bejn is-servizz tal-ajruport tas-CCI u s-servizzi l-oħrajn tagħha, l-ammonti msemmijin f'din id-deċiżjoni jikkorrispondu għar-rifatturazzjoni marbuta mas-servizzi mogħtija mis-servizz ġenerali lill-ajruport, u għaldaqstant huma kontribuzzjonijiet għal servizzi fatturati għall-perjodu mill-2001 sal-2010.

(106) Franza tenfasizza li dikjarazzjoni tal-awditur tas-CCIMP tikkonferma n-nuqqas ta' flussi finanzjarji mis-servizzi ċentrali tas-CCIMP lejn l-ajruport ta' Marseille Provence.

(107) Franza spjegat ukoll il-funzjonament tas-sistema tat-taxxa tal-ajruport bl-għan li teskludi l-eżistenza eventwali ta' għajnuna mill-Istat konnessa ma' dan il-mekkaniżmu. Franza tfakkar li t-taxxa tal-ajruport hija prevista fl-Artikolu 1609(w) tal-Kodiċi Ġenerali tat-Taxxa (code général des impôts — CGI), li jiddisponi li din għandha titħallas lill-entitajiet pubbliċi jew privati li joperaw ajruporti, li hija dovuta minn kull impriża ta' trasport pubbliku bl-ajru u li hija esklussivament allokata għar-rimborż tal-ispejjeż imġarrba mill-operaturi tal-ajruport għat-twettiq ta' missjonijiet sovrani bħas-servizzi ta' sikurezza-tifi tan-nar-salvataġġ, il-protezzjoni mill-periklu tal-għasafar kif ukoll is-sigurtà. Franza mbagħad tispeċifika li l-ammont tat-taxxa tal-ajruport jiġi stabbilit kull sena, għal kull ajruport, skont is-servizzi mogħtija b'applikazzjoni tar-regoli fis-seħħ u l-iżviluppi proġettati tad-dejta dwar it-traffiku, l-ispejjeż u l-prodotti l-oħrajn tal-operatur. L-operaturi tal-ajruporti jistabbilixxu għal dan il-għan dikjarazzjoni annwali tal-ispejjeż u tat-traffiku, li tintbagħat lill-amministrazzjonijiet lokali tas-sigurtà tal-avjazzjoni ċivili għall-validazzjoni. Il-kalkolu tat-tariffi jsir mill-amministrazzjoni ċentrali tad-Direttorat Ġenerali tal-Avjazzjoni Ċivili, waqt li jiġu kkunsidrati r-riżultati kumulattivi tas-snin ta' qabel.

(108) Franza tirrifjuta l-konstatazzjoni li dan il-mekkaniżmu jista' jinvolvi elementi ta' għajnuna mill-Istat. Franza tenfasizza l-ewwel nett li din is-sistema hija waħda ġenerali, applikabbli għall-ajruporti Franċiżi kollha skont l-istess regoli.

(109) Hija tkompli tispeċifika li, minħabba l-fatt li r-rata tat-taxxa tiġi stabbilita skont id-dejta proġettata tal-ispejjeż u tat-traffiku, l-aġġustament tad-dħul għall-ispejjeż diffiċilment ikun perfett f'sena partikolari, iżda tikkontesta li jista' jkun hemm kumpens żejjed.

(110) Franza tfakkar f'dan ir-rigward li l-operaturi tal-ajruporti ma jiġux rimborżati tal-ispejjeż imġarrba ħlief a posteriori skont l-allokazzjonijiet għad-deprezzament u li ladarba jinstab bilanċ pożittiv, dan jiġi riportat fil-kontijiet akkumulati tas-snin preċedenti u jiġi allokat għall-ispejjeż finanzjarji tal-operatur, li jirriżulta f'aġġustament tat-tariffa tas-sena ta' wara. Franza tispjega li s-sistema tat-taxxa tal-ajruport ilha ġeneralment f'defiċit għal diversi snin (madwar EUR 110 miljun fl-aħħar tal-2010), li jwassal biex parti mill-ispejjeż ta' sigurtà u ta' sikurezza mġarrba mill-ajruporti mhijiex ikkumpensata, peress li dan il-porzjon jiġi allokat għall-ispejjeż finanzjarji tal-Istat. Franza tenfasizza li ż-żidiet fit-tariffi li jseħħu a posteriori jridu jieħdu inkunsiderazzjoni l-impatt fuq il-kumpaniji tal-ajru, li jeskludi aġġustament malajr wisq.

(111) Fl-aħħar nett, Franza ssemmi l-mekkaniżmu ta' “risettjar” f'każ li jinbidel l-operatur tal-ajruport, li jobbliga lill-operatur iħallas lura kull bilanċ pożittiv irreġistrat fi tmiem il-mandat tiegħu.

(112) Rigward l-ajruport ta' Marseille Provence, Franza tispeċifika li d-defiċit akkumulat tas-sistema tat-taxxa tal-ajruport kien ta' EUR 2,7 miljun fl-aħħar tas-sena 2000, li r-ritorn għall-bilanċ seħħ fl-2010 b'tariffa tat-taxxa ffissata għal EUR 8,20 u li t-tariffa tas-sena 2011 tnaqqset (EUR 7,774) biex ma tiġġenerax eċċess.

3.4. L-IFFISSAR TAL-IMPOSTI FUQ IL-PASSIĠĠIERI FIT-TERMINALS MP1 U MP2.

(113) Franza targumenta li d-differenzjazzjoni tat-tariffi bejn iż-żewġ terminals mp1 u mp2 hija konformi mad-dispożizzjonijiet tad-Direttiva 2009/12/KE tal-Parlament Ewropew u tal-Kunsill (24) u tfakkar li t-terminal mp2 huwa miftuħ għall-kumpaniji kollha tal-ajru. Hija tispeċifika li d-differenza fit-tariffi bejn it-terminals mp1 u mp2 hija bbażata fuq id-differrenza fl-ispejjeż sottostanti bejn il-funzjonijiet tal-passiġġieri ta' dawn it-terminals. Franza żżid tgħid li fid-deċiżjoni tiegħu tas-26 ta' Lulju 2011, il-Kunsill tal-Istat ammetta li t-tariffi ffissati għat-terminal mp1 kienu validi, u b'hekk ikkonferma b'mod inċidentali l-validità tar-regoli ta' allokazzjoni tal-kontijiet tal-ispejjeż u tad-dħul bejn it-terminals mp1 u mp2. Fl-aħħar nett, Franza tenfasizza li, minħabba l-prinċipju ta' “fond uniku” li jiġi applikat għall-ajruport ta' Marseille Provence, id-differenza bejn l-ispiża ta' produzzjoni tal-imposta fuq il-passiġġieri u t-tariffa ta' din l-imposta hija magħmula minn riżorsi li ma humiex ajrunawtiċi marbutin mat-terminal inkwistjoni, li operatur prudenti jieħu inkunsiderazzjoni sabiex jiddetermina t-tariffi applikabbli għat-terminal.

(114) Franza tikkontesta li s-CCIMP ma kkunsidratx li l-ispejjeż addizzjonali għandhom rabta diretta mal-kummissjonar u l-operat tat-terminal mp2. Hija tallega li, billi ż-żewġ terminals huma fiżikament separati, huwa possibbli li l-investimenti kollha meħtieġa għat-terminal mp2, jiġifieri EUR 8,95 miljun jiġu differenzjati. Franza tfakkar li l-istruttura tal-ispejjeż ta' ajruport hija magħmula essenzjalment minn spejjeż fissi.

(115) Franza mbagħad tispeċifika l-elementi li wasslu għad-determinazzjoni tal-ispejjeż tal-operat attribwibbli għat-terminal mp2: — peress li t-terminal mp2 jirrappreżenta biss 8,9 % tat-total tal-erja tal-ajruport, huwa jirrappreżenta biss 9,8 % tat-total tal-entrata “imposti, taxxi u assigurazzjonijiet”; — peress li l-ispejjeż ta' tindif u manutenzjoni jirrigwardaw essenzjalment it-tiswija ta' tagħmir mekkaniku bħal liftijiet, travilejters u skali mobbli, it-terminal b'servizzi sempliċi, li la fih travileters u lanqas skali mobbli, jirrappreżenta biss 5 % tal-entrata tal-ispejjeż “tindif u manutenzjoni”; — it-terminal mp2, li huwa ġdid, insulat aħjar u b'saqaf sostanzjalment aktar baxx mit-terminal mp1, li jirrappreżenta 8,9 % tal-erja tal-ajruport, jirrappreżenta biss 8,6 % tal-ispejjeż ta' “fluwidi” (enerġija); — 7,8 % tal-ispejjeż ta' tindif huma allokati għal mp2, minħabba l-prorata tal-erja okkupata (8,9 %), il-kisi tal-art (madum fit-terminal mp2, tapit fit-terminal mp1), l-istess frekwenza ta' tindif fiż-żewġ terminals; — il-ħolqien tat-terminal mp2 ma jeħtieġ ebda nefqa għal persunal addizzjonali, ħlief għal reklutaġġ għall-pożizzjoni ta' koordinatur tat-terminal (PKT) fl-2007, reklutaġġ għall-pożizzjoni ta' koordinatur operattiv (PKO) u reklutaġġ fl-Uffiċċju tal-Informazzjoni (UI) fl-2010, ipoteżi li tirrifletti t-tabella ppreżentata minn Franza, li spjegat ukoll fit-tweġiba tagħha l-iskema ta' tqassim użata għall-allokazzjoni tal-ispejjeż operattivi bejn iż-żewġ terminals.

(116) Franza targumenta għalhekk, li peress li l-allokazzjoni tal-ispejjeż operattivi saret bl-istess persunal, l-ispejjeż allokati għat-terminal mp2 huma tfaddil taħt l-imposta fuq il-passiġġieri għat-terminal mp1. Franza tinnota wkoll li l-ispejjeż allokati għat-terminal mp2 jikkorrispondu għall-ispejjeż żejda mġarrba mit-terminal mp1 kieku ma nbeniex it-tieni terminal (Anness 44 u Anness 25).

(117) Franza tikkontesta wkoll il-konklużjoni ta' PwC li l-investimenti mhux allokati direttament għat-terminals għandhom ikunu allokati b'mod indirett, u tispjega l-investimenti separati mill-imposta fuq il-passiġġieri u l-ikkunsidrar tagħhom għall-iskopijiet ta' kontabilità (investimenti f'bini separat mit-terminals li għandu dħul mill-kiri separat, investimenti ta' darba f'tibdil ta' tagħmir skadut assenjati għaċ-ċentri analitiċi ddedikati, investimenti f'linji, kompjuters, links attribwibbli liċ-ċentru analitiku ddedikat u jekk ikun il-każ inklużi fis-sehem tal-ispejjeż ġenerali). Franza tikkontesta mbagħad l-argument ta' PwC li, billi l-passiġġieri tat-terminal mp2 jistgħu jużaw il-faċilitajiet tat-terminal mp1, 10 % tad-deprezzament tat-terminal mp1 għandu jiġi attribwit lit-terminal mp2. Hija ssostni li s-separazzjoni ċara bejn l-infrastrutturi fuq il-pjattaforma tagħmel dan l-użu improbabbli ħafna, li dan ikun ifisser l-allokazzjoni ta' erja ekwivalenti għaż-żona totali tat-terminal mp2, u li dan ikun jeħtieġ l-allokazzjoni fl-istess proporzjon tad-dħul kummerċjali tat-terminal mp1 lit-terminal mp2, jiġifieri tnaqqis tal-marġni tat-terminal prinċipali ta' EUR […]* miljun.

(118) Franza tenfasizza wkoll li s-suppożizzjonijiet tat-traffiku kkunsidrati minn PwC fir-rapporti tagħha tal-2006 u l-2007 huma bbażati fuq iċ-ċifri stmati fil-pjan ta' negozju ta' Novembru 2004, u ma jirriflettux it-tnaqqis taċ-ċifri tat-traffiku fil-pjan ta' negozju ta' Settembru 2005 u ta' Mejju 2006 wara li Air France ddeċidiet li ma tittrasferixxix fit-terminal mp2 l-iskema tax-“shuttle” tagħha u b'differiment ta' sitt xhur mid-deċiżjoni tal-ftuħ tat-terminal il-ġdid, li naqqas drastikament it-traffiku tas-snin 2006 u 2007. Franza tikkontesta l-konstatazzjoni ta' “kannibaliżmu” fuq it-traffiku tat-terminal mp1 mit-terminal mp2 imsemmija fir-rapport ta' PwC. Hija tenfasizza f'dan ir-rigward li l-kumpanija Air France finalment ma wettqitx il-pjan ta' trasferiment tat-titjiriet tax-“shuttle” tagħha lejn Orly fit-terminal mp2 u li t-traffiku ta' Air France fil-perjodu ta' bejn l-2008 u l-2011 baqa' stabbli fuq iż-żewġ destinazzjonijiet koperti mir-rotot kompetittivi operati minn Ryanair fuq it-terminal mp2 mill-2009.

(119) Franza ssostni li, peress li l-argumenti ta' PwC mhumiex fondati, it-tariffa ta' EUR 3,84 għal kull passiġġier hija infondata, u tinnota li hija ogħla mit-tariffa użata fuq it-terminal mp1 fl-2007.

(120) Franza tfakkar li wara li l-Kunsill tal-Istat annulla t-tariffi użati fuq it-terminal mp2 għall-2006, l-2007 u l-2008 u t-tariffi użati fuq it-terminal mp1 għall-2008, l-operatur tal-ajruport stabbilixxa tariffi ġodda għal kull terminal. Il-ġustifikazzjoni għal żieda fit-tariffi fuq it-terminal mp2 tinsab fir-rekwiżit impost mir-regolatur (il-Ministri inkarigati mill-ekonomija u mill-avjazzjoni ċivili) li l-ispejjeż tal-kuntratt ta' reklamar mal-AMS jiġu attribwiti biss lil dan it-terminal, mingħajr ma tiġi kkontestata l-iskema ta' allokazzjoni tal-ispejjeż bejn it-terminals.

(121) Skont Franza, is-CCIMP stabbilixxiet il-livell tat-tariffa li jgħin biex tintlaħaq l-istess delta tal-ispejjeż għal kull terminal (jiġifieri […]* %). Franza targumenta li d-Direttiva 2009/12/KE tipprovdi li l-livell tal-imposti tal-ajruport ikun differenzjat, fost l-oħrajn, skont l-ispejjeż tagħhom, u li, biex ikun żgurat li din id-differenzjazzjoni fit-tariffi tkun ġustifikata sew minn differenza fl-ispejjeż, jeħtieġ li tiġi żgurata l-ekwivalenza tad-delta ta' dawn l-ispejjeż permezz tal-imposta fuq il-passiġġieri għal kull terminal. Franza tkompli tgħid li d-delta tista' tkun inqas minn 100 % diment li r-regolazzjoni f'“fond uniku” tikkunsidra l-bilanċ ekonomiku globali tal-ajruport bl-integrazzjoni tad-dħul mhux mill-ajrunawtika. Franza tfakkar li d-ditta Mazars qieset fir-rapport tagħha li, għas-sena 2007, il-kopertura tal-ispejjeż tal-passiġġieri permezz tal-introjtu tal-imposta fuq il-passiġġieri kienet ta' […]* % fuq it-terminal mp1 u ta' […]* % fuq it-terminal mp2.

(122) Franza tikkonkludi għalhekk li t-tariffi tal-imposta fuq il-passiġġieri fuq it-terminal mp2 ma jistgħux jikkostitwixxu vantaġġ ekonomiku għal kumpanija fit-tifsira tal-Artikolu 107(1) tat-TFUE, ladarba huma stabbiliti skont l-ispejjeż marbutin mal-bini u l-operat tat-terminal mp2, li d-differenza bejn l-imposta fuq il-passiġġieri li tintuża f'kull terminal hija oġġettiva, trasparenti u ġġustifikata mill-ispejjeż allokati lilhom, u li d-differenzjazzjoni f'dan il-kuntest hija espressament prevista mill-Artikolu 10 tad-Direttiva 2009/12/KE.

(123) Lanqas is-selettività tal-miżura ma ntweriet f'dan il-każ, peress li t-tariffi japplikaw mingħajr distinzjoni għal kull kumpanija li tuża t-terminal mp2.

(124) Rigward l-imposti tal-passiġġieri mraħħsa għat-titjiriet nazzjonali, Franza tispeċifika li d-digriet tas-16 ta' Ottubru 2009 issa jipprojbixxi kwalunkwe distinzjoni fit-tariffi fil-pajjiżi li jinsabu fiż-żona ta' Schengen u tfakkar li, fid-deċiżjoni tagħha tat-28 ta' Jannar 2009, il-Kummissjoni kkunsidrat li ma kienx hemm bżonn li tipproponi miżuri addizzjonali.

3.5. ROĦS FUQ L-IMPOSTI GĦALL-ĦOLQIEN TA' ROTOT ĠODDA

(125) Franza targumenta l-ewwel nett li l-modulazzjonijiet fit-tariffi mogħtija lill-kumpaniji tal-ajru u li ġew evalwati mill-Kummissjoni fil-premessi 116 sa 137 tad-deċiżjoni tal-ftuħ tagħha jeżistu fl-ajruporti kollha tal-Istat u f'għadd kbir ta' ajruporti deċentralizzati fi Franza.

(126) Hija tkompli tgħid li dawn il-miżuri huma maħsuba biex iħeġġu l-ħolqien ta' rotot ġodda tal-ajru. Huma jissodisfaw raġuni ta' interess ġenerali li għandha l-iskop li ttejjeb is-servizz u l-konnettività tat-territorju, l-ippjanar tat-territorju u l-integrazzjoni tas-suq Ewropew.

(127) Skont Franza, ir-raġuni ta' interess ġenerali invokata għandha tiġi kkunsidrata mill-Kummissjoni fl-analiżi tagħha tal-kompatibilità tal-għajnuna mogħtija mad-dritt Ewropew.

(128) Franza targumenta wkoll li hija tapprova l-modulazzjonijiet fit-tariffi kull sena bħala parti minn proċedura ta' approvazzjoni applikabbli għall-ajruporti kollha tal-Istat, li tgħin biex il-miżuri jżommu n-natura nondiskriminatorja tagħhom. Franza ssostni li għaldaqstant il-proċedura ta' approvazzjoni annwali tat-tariffi hija biżżejjed biex tissodisfa l-ħtieġa li jkun previst mekkaniżmu ta' appell fl-Istat Membru biex jirrimedja għal kwalunkwe diskriminazzjoni fl-għoti tal-għajnuna, li jikkostitwixxi wieħed mill-kriterji ta' kompatibilità tal-għajnuna eżaminata.

(129) Franza tfakkar li d-dritt nazzjonali (l-Artikolu R.224-2-2 tal-Kodiċi tal-Avjazzjoni Ċivili) li jintroduċi l-possibbiltà ta' modulazzjonijiet tat-tariffi jimponi lill-persuna inkarigata mill-iffissar tat-tariffi li tiddefinixxi indikaturi ta' monitoraġġ li jikkorrispondu għall-għan ta' interess ġenerali maħsub. Franza targumenta li l-indikaturi ta' monitoraġġ maħsuba jippermettu li kull sena tiġi żgurata l-implimentazzjoni tajba tal-miżura u tal-ħtiġijiet possibbli ta' aġġustamenti tagħha, u huma biżżejjed biex jissodisfaw il-kriterju ta' kompatibilità tal-għajnuna relatat mal-eżistenza ta' mekkaniżmu ta' sanzjoni f'każ li trasportatur ma jirrispettax l-impenji meħuda fir-rigward tal-ajruport.

(130) Franza tispeċifika li l-bilanċ tal-modulazzjonijiet tat-tariffi mill-2005, meta bdiet l-implimentazzjoni ta' din is-sistema, ġie espost regolarment fl-atti tal-laqgħat tal-Cocoéco, li jistabbilixxi n-natura pubblika tal-miżuri mogħtija lir-rappreżentanti tal-utenti tal-pjattaforma, u huwa biżżejjed biex jissodisfa l-kriterju ta' kompatibilità tal-għajnuna relatat mar-reklamar tal-miżuri kkonċernati.

(131) Franza tenfasizza li l-modulazzjonijiet tat-tariffi taħt reviżjoni huma konformi mad-dispożizzjonijiet tad-Direttiva 2009/12/KE li tawtorizza lill-Istati Membri jintroduċu modulazzjonijiet fl-imposti tal-ajruport għal raġunijiet ta' interess pubbliku u ta' interess ġenerali. Minn dan Franza tiddeduċi li l-operatur tal-ajruport mhux meħtieġ li jaġixxi bħal operatur prudenti f'ekonomija tas-suq meta jintroduċi tali modulazzjoni tat-tariffi. Franza tenfasizza li jeżistu modulazzjonijiet oħrajn ta' tariffi għal raġunijiet ta' interess ġenerali fid-dritt Franċiż, fosthom għal raġunijiet ambjentali, bħall-modulazzjoni tal-imposta fuq l-inżul skont il-kategorija ta' ajruplan u l-perjodu tal-ġurnata f'dak li jirrigwarda l-istorbju.

(132) Franza tikkontesta li tali miżuri jikkostitwixxu għajnuna għall-bidu u targumenta li huma maħsuba sabiex jinternalizzaw ċerti elementi tal-interess pubbliku (kumpens għall-ħsara ambjentali, titjib tal-konnettività tat-territorji eċċ.) li kieku ma jiġux ikkunsidrati mod ieħor fit-tariffa tal-imposti.

(133) Franza targumenta li pjan ta' negozju li juri li l-modulazzjonijiet mogħtija mhumiex profittabbli madankollu ma jurix li l-operatur għandu jirrinunzja għalih peress li dan il-pjan ta' negozju ma jkunx jikkunsidra l-esternalitajiet ikkawżati mill-miżuri, bħall-iffrankar f'termini ta' emissjonijiet ta' tniġġis jew ta' storbju, jew it-titjib tal-konnettività tat-territorji u t-titjib fis-servizz offrut lilhom. Skont Franza, id-diffikultà li jingħata valur f'termini ta' flus lil dawn l-esternalitajiet wasslet biex dawn l-inċentivi ikunu soġġetti għal ipoteżi separata fid-Direttiva 2009/12/KE.

(134) Franza tikkontesta l-approċċ metodoloġiku li użat il-Kummissjoni li bih applikat it-test tal-operatur prudenti f'ekonomija tas-suq, li mhuwiex adattat għall-analiżi ta' miżuri li l-għan tagħhom huwa li joffru esternalitajiet pożittivi lill-interess pubbliku.

(135) Franza targumenta li l-informazzjoni pprovduta fil-premessa 124 tad-deċiżjoni tal-ftuħ tal-Kummissjoni hija żbaljata. It-tariffi ppreżentati juru parti varjabbli tal-imposta tal-inżul għal kull passiġġier. Fil-verità, il-parti varjabbli tal-imposta fuq l-inżul tiġi kkalkulata skont in-numru ta' tunnellati tal-ajruplan u mhux fuq in-numru ta' passiġġieri.

(136) B'mod sussidjarju, Franza ssostni li l-modulazzjonijiet tat-tariffi għall-ħolqien ta' rotta ġdida huma ekonomikament profittabbli għall-ajruport ta' Marseille Provence. Fit-tweġiba tagħha, Franza tippreżenta studju dwar il-profittabbiltà tal-miżuri mogħtija li sar a posteriori. Skont Franza, il-kalkoli magħmula skont id-dħul kummerċjali tas-sena 2008 juru li t-tnaqqis medju mogħti għal linja operata b'ajruplani tipiċi li jużaw it-terminals mp1 u mp2 huwa aktar baxx mid-dħul iġġenerat mid-dħul attribwit lil kull terminal, u jiġġenera dħul nett ta' EUR […]* għal kull passiġġier għat-terminal mp1 u EUR […]* għal kull passiġġier għat-terminal mp2. Franza ssostni li 83 % tat-traffiku maħluq minn din il-miżura kompla wara tliet snin, u ħoloq qligħ addizzjonali. Franza targumenta li sar studju ġdid tal-profittabbiltà tal-modulazzjonijiet approvat mill-Cocoéco fis-6 ta' Diċembru 2004 skont il-pjan ta' negozju ta' Settembru 2005 aġġornat f'Mejju 2006 abbażi ta' ajruplan B737 ta' 67 tunnellata għat-terminal mp2 u ta' ajruplan A319 għat-terminal mp1. Ġew studjati żewġ suppożizzjonijiet ta' traffiku: fl-ewwel waħda, iż-żieda fit-traffiku mit-tielet sena ta' implimentazzjoni tal-modulazzjonijiet tirrigwarda biss iż-żieda fil-frekwenzi fuq ir-rotot eżistenti, fit-tieni, iż-żieda fit-traffiku tirrigwarda biss ir-rotot ġodda. L-ewwel suppożizzjoni tiġġenera dħul nett fuq fatturat ta' […]* % u VPN ta' EUR […]*, it-tieni dħul nett fuq fatturat ta' […]* % u VPN ta' EUR […]*.

(137) Franza targumenta li l-modulazzjonijiet ma kinux diskriminatorji u kienu japplikaw għall-kumpaniji kollha li kienu jissodisfaw il-kundizzjonijiet ta' applikabbiltà. Franza tikkontesta għalhekk li l-kriterju relatat mas-selettività tal-miżura fil-karatterizzazzjoni ta' għajnuna mill-Istat huwa ssodisfat.

(138) Franza tfakkar li fid-deċiżjoni tagħha dwar l-ajruport ta' Manchester (25), imsemmija fid-deċiżjoni tagħha dwar Charleroi (26), il-Kummissjoni rrikonoxxiet li l-għoti ta' roħs fuq l-imposti tal-inżul kien miżura għal żmien limitat u kien parti minn skema miftuħa għall-kumpaniji tal-ajru kollha li jiftħu rotta ġdida minn Manchester, b'mod li kienet tevita kwalunkwe riskju ta' distorsjoni tal-kompetizzjoni u ma kinitx taqa' fil-kamp ta' applikazzjoni tal-Artikolu 107 tat-TFUE. Franza tikkonkludi għalhekk li skema aċċessibbli għall-kumpaniji tal-ajru kollha u mogħtija għal żmien limitat hija eskluża mill-kamp ta' applikazzjoni tal-Artikolu 107 tat-TFUE.

(139) Franza tippreżenta l-iskema ta' modulazzjoni tat-tariffi fis-seħħ fil-15 ta' Frar sal-31 ta' Lulju 2009 u tispjega li 24 kumpanija bbenefikaw minnha. Hija tfakkar li l-iskema tħassret mill-Qorti Amministrattiva ta' Marseille fis-sentenza tat-30 ta' Ġunju 2009 minħabba li l-estent tal-modulazzjoni kien kbir wisq u għalhekk mill-1 ta' Frar 2010 ġiet sostitwita bi skema li fiha r-rati ta' roħs previsti tnaqqsu u l-kundizzjonijiet tal-għoti ġew imsaħħa. Franza targumenta li l-kundizzjonijiet li rriżultaw mid-deċiżjoni Manchester huma ssodisfati fil-każ taż-żewġ skemi ta' modulazzjoni implimentati, peress li l-modulazzjonijiet inkwistjoni ma jaqgħux taħt l-Artikolu 107 tat-TFUE. Skont Franza, huwa għalhekk żbaljat li l-Kummissjoni teżamina fid-deċiżjoni tal-ftuħ tagħha l-modulazzjonijiet inkwistjoni skont il-prinċipju tal-operatur prudenti.

3.6. IR-ROĦS MOGĦTI FUQ L-IMPOSTA FUQ L-IPPARKJAR MATUL IL-LEJL

(140) Franza targumenta li dan ir-roħs ġie stabbilit, bħal dak tar-rotot ġodda, minħabba kunsiderazzjonijiet ta' interess ġenerali. Il-modulazzjoni tal-imposta fuq l-ipparkjar matul il-lejl tgħin lill-ajruport ta' Marseille Provence iżid il-flussi tat-titjiriet fi tmiem u fil-bidu tal-ġurnata, li jippermetti li jsir l-aħjar użu mill-infrastrutturi. Franza tenfasizza li l-impatt ta' din il-miżura huwa limitat għal […]* % tal-fatturat tal-imposta tal-ipparkjar esklużi l-effetti tal-modulazzjonijiet għall-ħolqien ta' rotot ġodda.

(141) Franza tfakkar li hija tikkunsidra li mhuwiex xieraq li l-modulazzjonijiet għal raġunijiet ta' interess ġenerali jiġu evalwati skont it-termini stretti tal-profittabbiltà tagħhom. Hija tispeċifika madankollu b'mod anċillari li r-rispett tal-prinċipju tal-operatur prudenti f'ekonomija tas-suq seħħ f'dan il-każ, fuq il-bażi tal-istudju “id-determinazzjoni tal-ispejjeż addizzjonali ġġenerati mill-ipparkjar matul il-lejl” li ħareġ mill-kontabilità tal-2004. Il-modulazzjoni tat-tariffi tħeġġeġ lill-kumpaniji tal-ajru jibbażaw l-ajruplani tagħhom fuq il-pjattaforma meta ż-żoni ta' parkeġġ ma jkunux qegħdin jintużaw matul il-lejl u għaldaqstant ikunu disponibbli għal spiża addizzjonali limitata għall-ajruport. Is-slots ta' ħinijiet koperti mill-miżura huma l-aktar apprezzati mill-klijentela tan-negozju, li hija l-aktar waħda li tiġġenera dħul kummerċjali. Proporzjon sinifikanti mill-ispejjeż assoċjati mal-imposta fuq l-ipparkjar jikkonsisti f'deprezzament u spejjeż finanzjarji li ż-żmien ekonomiku tagħhom mhuwiex affettwat mill-ipparkjar ta' waqfien matul il-lejl u mit-taxxa tan-negozju li hija indipendenti mill-użu taż-żoni ta' parkeġġ. L-ispejjeż addizzjonali ġġenerati mill-ipparkjar matul il-lejl huma għalhekk limitati għall-ispejjeż ta' manodopera, ta' manutenzjoni, ta' tiswijiet u ta' konsum varjat, jiġifieri EUR […]* kull lejl u għal kull ajruplan. Franza tispjega li l-kalkoli ta' profittabbiltà ta' din il-modulazzjoni tat-tariffi għall-ipparkjar matul il-lejl huma bbażati fuq studji ta' marġni finanzjarja għal kull titjira ppreżentati fil-pjan tan-negozju ta' Settembru 2005 aġġornat f'Mejju 2006 li juru fatturat għal kull rotazzjoni ta' EUR […]* għall-mp1 u EUR […]* għat-terminal mp2. Fil-każ tat-terminal mp1, it-trasportaturi fuq distanzi medji nazzjonali (ix-shuttle ta' Orly) tqiesu li jiġġeneraw rotazzjonijiet addizzjonali. Fil-każ tat-terminal mp2, il-kumpaniji b'rati baxxi li ma joperawx titjiriet li jitilqu u jiġu lura kuljum darba mill-bażi tagħhom, kull ajruplan tagħhom jista' jiġġenera rotazzjoni addizzjonali kuljum. Fattur ta' ponderazzjoni ta' 50 % ġie kkunsidrat biex jitnaqqas l-impatt ta' dawn il-marġni addizzjonali għal kull rotazzjoni b'kejl ta' prudenza fuq kull terminal. Minħabba dawn is-suppożizzjonijiet, fit-tweġiba tagħha Franza tippreżenta dokument li jgħid li r-rata medja ta' dħul nett fuq il-fatturat jilħaq […]* % u l-valur preżenti nett (VPN) aġġornat għal 7,5 % huwa ta' EUR […]* fuq il-perjodu mill-2005 sal-2021. Studju ta' sensittività fuq il-fattur ta' ponderazzjoni juri li r-rata ta' marġni medja tibqa' ogħla minn […]* % sa valur ta' fattur ta' 35 %, li jfisser li t-tnaqqis tat-tariffi jiġġenera qligħ għall-ajruport anki jekk ajruplan wieħed biss minn tlieta li jkun ipparkjat matul il-lejl jiġġenera rotazzjoni addizzjonali. Tabella 4 Simulazzjoni tal-profittabbiltà tal-modulazzjoni għall-ipparkjar matul il-lejl 2007 2008 2009 2010 2011 2012 2013 2014 2015 2016 2017 2018 2019 2020 2021 Introjtu (eluf ta' euro) […]* […]* […]* […]* […]* […]* […]* […]* […]* […]* […]* […]* […]* […]* […]* Obbligi (eluf ta' euro) […]* […]* […]* […]* […]* […]* […]* […]* […]* […]* […]* […]* […]* […]* […]* Marġni (eluf ta' euro) […]* […]* […]* […]* […]* […]* […]* […]* […]* […]* […]* […]* […]* […]* […]* Marġni netta (eluf ta' euro) […]* […]* […]* […]* […]* […]* […]* […]* […]* […]* […]* […]* […]* […]* […]* Rata […]* […]* […]* […]* […]* […]* […]* […]* […]* […]* […]* […]* […]* […]* […]* Rata medja [> 7,5 %]* VPN ta' […]* % fuq […]*snin (eluf ta' euro) […]* VPN ta' […]% fuq […] snin (euro) […]*

(142) Fuq il-bażi ta' studju li sar mill-kontijiet tas-sena finanzjarja 2008, l-ispejjeż varjabbli tal-imposta fuq l-ipparkjar matul il-lejl huma ta' EUR […]* għal kull ajruplan kull lejl, filwaqt li l-istima fl-2004 kienet ta' EUR […]*. Fl-ipoteżi ta' B737-800 b'rata ta' mili ta' 80 %, dawn l-ispejjeż jirrappreżentaw EUR […]*għal kull passiġġier u fl-ipoteżi ta' A319 b'mili ta' 70 % EUR […]* għal kull passiġġier. Madankollu, fuq il-bażi tal-kontijiet ippreżentati fil-Cocoéco tat-18 ta' Frar 2009, l-attivitajiet ta' kummerċ u ta' pparkjar jippermettu li jkopru [bejn 100 % u 150 %] % tal-ispejjeż tal-passiġġieri għat-terminal mp1, jiġifieri marġni netta ta' EUR […]* għal kull passiġġier u [bejn 100 % u 150 %] % tal-ispejjeż tal-passiġġieri għat-terminal mp2, jiġifieri marġni netta ta' EUR […]* għal kull passiġġier. Dawn il-marġnijiet netti jkopru b'mod wiesa' l-ispejjeż addizzjonali tal-ipparkjar matul il-lejl.

(143) Fl-aħħar nett Franza tinnota li l-Kummissjoni ma kinitx ikkritikat is-sistema ta' imposti tal-ajruport organizzata fl-ajruport ta' Charleroi.

3.7. IL-FINANZJAMENT TAL-ATTIVITAJIET TA' KUMMEĊJALIZZAZZJONI

(144) Rigward l-iskema ta' għajnuna stabbilita mid-deċiżjoni tas-CCIMP tal-21 ta' Novembru 2005 u li wasslet għal ħlas wieħed [ta' inqas minn EUR 300 000] lil BMI baby, Franza ssemmi fis-sottomissjoni tagħha tat-28 ta' Diċembru 2010 li dan l-ammont, anki jekk jikkostitwixxi għajnuna mill-Istat, xorta waħda jkun kopert mir-Regolament tal-Kummissjoni (KE) Nru 1998/2006 (27) (għajnuna de minimis). Hija tenfasizza, barra minn hekk, li wara li tħabbar il-bejgħ ta' din il-kumpanija, is-CCIMP tista' ma tkunx kapaċi tikseb awtodikjarazzjoni dwar l-għajnuna riċevuta f'ajruporti oħrajn Ewropej.

3.8. IL-KUNTRATT TA' XIRI TA' SPAZJU GĦAR-REKLAMAR MAL-AMS

(145) Rigward il-kuntratt ta' xiri ta' spazju għar-reklamar konkluż ma' AMS fid-19 ta' Mejju 2006, Franza tinnota li skont ir-regolamenti dwar il-kuntratti pubbliċi, l-għoti ta' dan il-kuntratt sar mingħajr sejħa minn qabel għall-kompetizzjoni minħabba li kien hemm biss fornitur wieħed.

(146) Franza tfakkar li l-politika ta' promozzjoni għandha effett dirett fuq il-profittabbiltà ta' infrastruttura ta' ajruport minħabba d-dħul iġġenerat mill-imposti tal-ajruport u l-imposti li mhumiex ajrunawtiċi. Hija tispeċifika li r-reklamar li jsir mill-kumpaniji tal-ajru mhuwiex biżżejjed u tenfasizza li fl-2006 AMS kien l-uniku fornitur li kien joffri kemm sistema unika u esklussiva ta' kummerċjalizzazzjoni tal-biljetti tal-kumpanija Ryanair, l-unika kumpanija li ħadet impenn li tistabbilixxi bażi ta' ajruplani fit-terminal mp2, udjenza wiesgħa ta' internawti mmirati mill-politika ta' promozzjoni u servizzi ta' kummerċjalizzazzjoni adattati għax-xiri ta' biljetti tal-ajru lejn id-destinazzjoni ta' Provence.

(147) Franza ssostni li s-CCIMP aġixxiet bħal operatur prudenti f'ekonomija tas-suq meta kkonkludiet il-kuntratt ma' AMS, b'tali mod li dan ma jinkludi ebda forma ta' għajnuna.

(148) Franza tqis l-ewwel nett li l-prezz miftiehem huwa konformi mal-prattika tas-suq, b'mod partikolari meta wieħed iqis ir-riżultati tal-istudju komparattiv li sar qabel skont is-sit viamichelin.com. Franza għalhekk tikkontesta li l-provvista ta' servizzi ta' kummerċjalizzazzjoni minn AMS saret fuq termini preferenzjali u tfakkar li l-Kummissjoni Ewropea, fid-deċiżjoni tagħha dwar l-ajruport ta' Ostend (28), ammettiet li l-programm ta' promozzjoni permezz tal-katalgu ta' operatur turistiku ma kienx jikkostitwixxi għajnuna mill-Istat.

(149) Barra minn hekk, Franza targumenta li l-kuntratt ta' servizzi ta' kummerċjalizzazzjoni konkluż ma' AMS huwa investiment profittabbli għall-ajruport ta' Marseille Provence, b'mod partikolari għall-iżvilupp tat-terminal mp2. Franza tispeċifika li l-kundizzjonijiet tal-kuntratt kienu ddeterminati fuq il-bażi ta' studju dwar il-profittabbiltà tal-marġnijiet finanzjarji li rriżultaw minn titjira operata minn Ryanair u li sar qabel il-konklużjoni tal-kuntratt u ppreżentat in sostenn tal-konklużjonijiet tagħha. Minn dan l-istudju jirriżulta li l-profittabbiltà tal-miżuri kuntrattwali kienet tintlaħaq mir-raba' sena ta' operat, b'marġni ta' EUR […]* għal kull titjira wara r-reklamar. Franza tenfasizza li mill-istess studju jirriżulta li l-profittabbiltà offruta mill-modulazzjonijiet multipli għall-ħolqien ta' linji ġodda u mis-suq ta' AMS fuq it-titjiriet ta' Ryanair biss għall-perjodu mill-2007 sal-2021 tippreżenta rata ta' marġni medja ta' ([…]* %) skont in-norma ta' profittabbiltà fis-settur, stmata mill-Kummissjoni Ewropea għal 7,31 % fid-deċiżjoni tagħha dwar l-ajruport ta' Bratislava (29).

(150) Is-simulazzjoni tal-profittabbiltà aġġornata mill-ġdid skont iċ-ċifri tat-traffiku realizzat u mill-kostijiet ivverifikati mid-ditta Mazars urew marġni ta' EUR […]* mit-tielet sena, għal kull titjira.

(151) Franza tfakkar li l-ispejjeż assoċjati mal-kuntratt ma' AMS ġew ikkunsidrati fil-pjan tan-negozju ta' Settembru 2005 aġġornat f'Mejju 2006, li jikkonkludi profittabbiltà globali tat-terminal mp2 [ogħla minn 7,5]* % matul il-perjodu mill- 2005 sal-2021. Fuq il-bażi tat-tariffi tal-2006, ir-rata medja ta' qligħ nett fuq il-fatturat mill-kuntratt AMS fir-rigward tat-traffiku ta' Ryanair huwa [ogħla minn 7,5]* % u l-VPN ta' EUR […]* miljun.

(152) Franza targumenta ukoll li, b'kunsiderazzjoni tad-dħul mill-imposti tal-ajrunawtika, mid-dħul mhux mill-ajrunawtika u mit-taxxa tal-ajruport, iżda wkoll minn ħlasijiet oħrajn, il-marġni għal kull passiġġier li jitlaq mill-ajruport kienet (30) ta' […] EUR* qabel ma ġie ffirmat il-kuntratt. Peress li l-ammont medju stmat għalhekk għall-miżuri ta' kummerċjalizzazzjoni (fosthom AMS) kien ta' EUR […]* għal kull passiġġier li jitlaq mill-ajruport, il-marġni netta tal-ispejjeż ta' kummerċjalizzazzjoni hija għalhekk ta' EUR […]* għal kull passiġġier. Għalhekk, skont Franza, wieħed jista' jikkonkludi li hemm benefiċċju finanzjarju għall-ajruport għal kull passiġġier fit-terminal mp2.

(153) B'hekk, bejn l-2006 u l-2012, l-ajruport seta' jirreġistra proporzjon medju ta' kontijiet għal kull passiġġier ta' bejn EUR […]* għal kull passiġġier u EUR […]* għal kull passiġġier b'medja fuq seba' snin kemxejn inqas mill-aspettattivi iżda xorta waħda suffiċjenti li tammonta għal EUR […]* għal kull passiġġier.

(154) Franza żżid tgħid li l-kuntratt konkluż ma' AMS kien jinkludi diversi impenji min-naħa tal-kumpanija Ryanair f'dak li jirrigwarda l-għadd ta' ajruplani bbażati fl-ajruport ta' Marseille Provence, in-numru ta' frekwenzi kuljum u ta' passiġġieri fis-sena.

(155) B'hekk, l-ispejjeż kumulattivi tal-kuntratt AMS għal kull passiġġier ta' Ryanair bl-ispiża inkrementali totali tal-passiġġier Ryanair juri spiża totali ta' EUR […]* għal kull passiġġier, li jistabbilixxi għalhekk il-marġni inkrementali marbuta mal-preżenza ta' Ryanair waqt li jiġu kkunsidrati l-ispejjeż marbutin mal-kuntratt AMS għal livell sodisfaċenti ta' EUR […]* għal kull passiġġier.

(156) Fl-aħħar nett, Franza targumenta li l-imħallef għall-miżuri provviżorji tal-Qorti Amministrattiva ta' Marseille ikkonkluda f'ordni tal-20 ta' Ottubru 2009 li l-ammonti annwali previsti mill-kuntratt iffirmat ma' AMS, relatati mas-servizzi li din għandha tipprovdi u mal-iskala ta' pubbliku affettwat mill-iskema ta' reklamar implimentata, ma humiex mingħajr għan jew korrispettiv suffiċjenti.

3.9. IL-PJAN TA' NEGOZJU GĦAT-TERMINAL MP2 U L-APPLIKAZZJONI TAL-PRINĊIPJU TAL-OPERATUR PRUDENTI F'EKONOMIJA TAS-SUQ

(157) L-Istat Franċiż jargumenta li l-kriterju tal-operatur prudenti f'ekonomija tas-suq huwa ssodisfat meta l-politika implimentata mill-ajruport toħloq effetti finanzjarji pożittivi għall-operat tal-ajruport. Għal dan il-għan huwa xieraq li wieħed jibbaża l-analiżi tiegħu fuq il-pjanijiet tan-negozju pluriennali fid-dawl ta' ċerti kriterji bħall-valur preżenti nett (VPN) u r-rata ta' redditu interna (RRI) flimkien ma' testijiet tas-sensittività. F'dan ir-rigward, hemm żewġ prinċipji sottostanti għall-analiżi tal-investimenti li saru mill-ajruport: il-kunsiderazzjoni tal-flussi “reali” ta' fondi kif ukoll tal-valur taż-żmien permezz tal-iskontar ta' dawn il-flussi ta' fondi.

(158) Franza tikkunsidra li l-ħolqien tat-terminal mp2 kellu bħala konsegwenza b'mod partikolari li: — jifrex ċerti spejjeż bejn iż-żewġ terminals, u b'hekk inaqqas l-ispejjeż tat-terminals ewlenin — imexxi t-twettiq ta' ċerti investimenti li l-ispiża tagħhom taffettwa lir-RRI, bħall-bini taż-żona ta' reġistrazzjoni Europe u tas-Sala tal-Imbark Europe/International.

(159) Il-firxa tal-ispejjeż u d-differiment tat-twettiq ta' ċerti investimenti li joħloq it-terminal il-ġdid mp2 jaffettwaw il-livell tat-tariffi li jridu jiġu adottati fir-rigward ta' dan tal-aħħar kif ukoll il-fatturat integrat fil-kalkolu tar-RRI.

(160) Għaldaqstant, Franza tqis li l-approċċ adottat mill-ajruport jikkorrispondi għall-għażla li kien jagħmel operatur privat. Fil-fatt, hija tqis żbaljata l-analiżi li wettqet id-ditta PwC meta din tikkritika lil Franza għax ma fasslitx pjan ta' negozju “imfassal fuq is-suppożizzjonijiet proprji għal mp2”, terminu li mhuwiex definit mill-istess ditta. Franza tfakkar rigward dan li l-kwistjonijiet ta' allokazzjoni tal-ispejjeż bejn id-diversi utenti tad-diversi terminals jaqgħu taħt l-analiżi tat-tariffi differenzjati tal-ajruport u mhux taħt l-istudju tal-profittabbiltà tal-proġett ta' terminal ġdid.

4. KUMMENTI MILL-PARTIJIET TERZI

4.1. AIR FRANCE

4.1.1. IS-SUSSIDJI GĦALL-INVESTIMENT LIS-CCIMP

(161) Air France targumenta li għalkemm is-sussidji mogħtija għat-tiġdid tal-infrastrutturi tal-ajruport kienu ta' benefiċċju għat-trasportaturi kollha preżenti fuq il-pjattaforma ta' Marseille Provence, is-sussidji għall-investiment speċifiċi għat-terminal mp2 jistgħu joħolqu distorsjonijiet fil-kompetizzjoni bejn il-kumpaniji tal-ajru li jużaw iż-żewġ terminals.

(162) Air France tikkontesta l-evalwazzjoni magħmula mill-Kummissjoni fid-deċiżjoni tal-ftuħ li l-aċċess għat-terminal mp2 huwa ugwali u nondiskriminatorju. Id-deċiżjoni tas-CCIMP li tirriservah għat-traffiku tat-tip “minn punt għal punt” ġiegħlet lil Air France, li topera wkoll titjiriet internazzjonali u tittrasporta fost l-oħrajn passiġġieri fuq titjiriet ta' konnessjoni, twaqqaf l-operat tagħha minn Marsilja bejn iż-żewġ terminals, bil-konsegwenza li Air France kellha tirrinunzja għall-użu tat-terminal mp2. Il-ftuħ minn Ottubru 2006 tat-terminal mp2 għat-titjiriet internazzjonali operati minn Ryanair juri skont Air France it-trattament preferenzjali mogħti mis-CCIMP lil dan l-operatur. Barra minn hekk, Air France tfakkar li t-terminal mp2 kien joffri biss servizzi għal ajruplani ta' inqas minn 200 post, li kien jeskludi l-ajruplani tat-tip Airbus 321, u li l-kumpanija Air Méditerranée ressqet kawża quddiem il-Qorti Amministrattiva ta' Marsilja bl-għan li tiġi rikonoxxuta n-natura arbitrarja u diskriminatorja ta' din il-klawżola tar-regolament dwar l-użu tat-terminal mp2.

(163) Air France targumenta li l-kundizzjonijiet ta' eliġibbiltà għat-terminal mp2 imposti inizjalment mis-CCIMP jidhru li kellhom sempliċiment l-għan li jassiguraw li hija ma tkunx tista' tuża t-terminal il-ġdid, meta l-bilanċ ekonomiku tal-pjattaforma żgur ma kienx assigurat kieku Air France setgħet tittrasferixxi l-operazzjonijiet tagħha kollha lejn it-terminal mp2, fejn il-livell tal-imposti huwa sostanzjalment aktar baxx.

4.1.2. IS-SUSSIDJI GĦALL-FUNZJONAMENT TAS-CCIMP

(164) Air France issostni li l-livell tat-taxxa tal-ajruport, miġbura f'isem l-Istat iżda mħallsa kollha lura lill-operatur tal-ajurport, tista' ma tikkorrispondix għall-ispejjeż realment imġarrba mill-ajruport biex jiffinanzja l-miżuri li jaqgħu taħt il-prerogattivi ta' setgħat pubbliċi, u għaldaqstant tista' tikkostitwixxi sussidju għall-funzjonament tal-ajruport ta' Marseille Provence.

4.1.3. L-GĦAJNUNA MOGĦTIJA MILL-AJRUPORT TA' MARSEILLE PROVENCE LIL ĊERTI KUMPANIJI TAL-AJRU

4.1.3.1. L-imposti għal kull passiġġier imraħħsa għat-titjiriet nazzjonali

(165) Air France ma tikkontestax il-konstatazzjoni tal-Kummissjoni fid-deċiżjoni ta' ftuħ tagħha li l-ħolqien ta' terminal b'rati baxxi jista' jikkorrispondi għal domanda tas-suq. Madankollu, Air France tfakkar li hija r-responsabbiltà tal-operatur tal-ajruport li jiżgura l-profittabbiltà ta' dan il-proġett.

(166) Air France tikkontesta l-allegazzjoni tal-Kummissjoni li jidher li huwa normali għal operatur privat ta' ajruport li jfittex li jikseb il-ħlas tal-piżijiet ogħla minħabba t-trasport tal-passiġġieri mingħand il-kumpaniji tal-ajru li jagħżlu li joffru servizz aktar komdu, u li l-klijentela tagħhom hija kkaratterizzata minn “disponibbiltà ta' ħlas” ogħla. Air France targumenta li hija ma kkontribwietx biex tiddetermina l-livell tal-kwalità tas-servizz offrut fit-terminal kkwalifikat bħala “konfortevoli” u tfakkar li hija għandha dubji dwar in-natura verament nondiskriminatorja tal-kriterji applikati mill-operaturi tal-ajruport għall-aċċess għat-terminal il-ġdid lill-operaturi l-ġodda tat-tip low cost. Air France targumenta li l-kumpaniji li storikament jużaw it-terminals spiss jinqabdu minn dawn l-infrastrutturi. Air France tqis li billi l-operaturi tal-ajruport ikunu f'sitwazzjoni ta' monopolju fuq l-ajruport, dawn jistgħu jżidu b'mod abbużiv it-tariffi tagħhom fuq dawn il-klijenti maqbuda sabiex joffru tariffi attraenti lill-klijenti li jużaw it-terminals low cost, li huma kapaċi li faċilment iċaqalqu l-operat tagħhom minn ajruport għal ieħor.

(167) Air France tqis li t-tariffi pprattikati fl-ajruport ta' Marseille Provence ġejjin minn għażla ta' trattament ta' kontabilità li l-unika loġika tiegħu kienet li jiffavorixxi lill-kumpaniji li jużaw it-terminal mp2. Il-metodu ta' allokazzjoni tal-ispejjeż ġenerali jippermetti skont Air France li t-tariffa mill-imposta fuq il-passiġġieri applikabbli fit-terminal mp2 titnaqqas b'mod artifiċjali. Air France tixtieq li l-Kummissjoni tintegra fir-raġunament tagħha l-fatt li l-ajruporti huma “infrastrutturi essenzjali” fir-rigward tal-kumpaniji tal-ajru u li għalhekk operatur ta' ajruport għandu jimponi tariffi li jirriflettu l-ispiża tas-servizz ipprovdut (obbligu impost ukoll mid-Direttiva 2009/12/KE).

(168) Air France tenfasizza li sa fejn taf hi s-CCIMP qatt ma ħadet miżuri biex tirkupra s-supplimenti tal-imposti dovuti taħt ir-rivalutazzjoni retroattiva tat-tariffi tal-imposta fuq il-passiġġieri fl-mp2. Air France tinnota li, għalkemm wara l-ordni tat-28 ta' Lulju 2009 il-Kunsill tal-Istat iddeċieda fi proċedura sommarja li jissospendi sa 20 % tal-imposta fuq il-passiġġieri applikata fit-terminal mp1, is-CCIMP xorta ma għollietx l-ammont tal-imposta fuq il-passiġġieri fis-seħħ fit-terminal mp2. Air France tfakkar li billi l-Kunsill tal-Istat ma annullax it-tariffi applikabbli għat-terminal mp1 (deċiżjoni tas-27 ta' Ġunju 2011), l-20 % kollha miżmuma fuq il-bażi tal-ordni sommarja finalment tħallsu lis-CCIMP.

(169) Air France tinnota li, f'deċiżjoni preċedenti l-Kummissjoni (31) kkonkludiet dwar l-eżistenza ta' skema ta' għajnuna inkompatibbli mas-suq komuni li tirrigwarda s-sistema ta' differenzjazzjoni fl-imposti tal-ajruport skont id-destinazzjoni tat-titjira (nazzjonali/internazzjonali). Air France tfakkar li peress li Franza adottat miżuri li jneħħu din is-sistema, il-Kummissjoni ma xtaqitx li timplimenta miżuri meħtieġa addizzjonali. Minn dan Air France tikkonkludi li d-deċiżjoni preċedenti tal-Kummissjoni tagħmel kwalunkwe investigazzjoni ġdida dwar din l-iskema irrelevanti.

4.1.3.2. Imposti għall-ftuħ ta' linji ġodda

(170) Għalkemm Air France tirrikonoxxi li kull ajruport jista' jidħol f'tali proċess, madankollu l-kumpanija tal-ajru tfakkar li hija r-responsabbiltà tal-ajruport li juri li aġixxa bħala operatur prudenti f'ekonomija tas-suq. Għaldaqstant, irid juri li l-miżura għandha l-għan li tikseb redditu fuq l-investiment fit-tul. L-għan irid ikun għalhekk li jtejjeb id-dħul tiegħu stess u mhux iż-żieda tat-turiżmu fir-reġjun.

(171) Air France iżżid li, biex tkun aċċettabbli, tali miżura trid tkun trasparenti, nondiskriminatorja, rigressiva u limitata fiż-żmien biex ma tikkostitiwix finanzjament pubbliku tal-ispejjeż operattivi tal-operatur li jibbenefika minnha.

4.2. RYANAIR

4.2.1. IS-SUSSIDJI GĦALL-INVESTIMENT LIS-CCIMP

(172) Ryanair tinnota li s-sussidji għall-investiment mogħtija għall-bini tat-terminal mp2 juru l-imġiba ta' operatur prudenti f'ekonomija tas-suq.

(173) Skont Ryanair, l-analiżi tal-Kummissjoni għandha tieħu inkunsiderazzjoni d-dħul mhux mill-ajrunawtika ġġenerat mit-terminal mp2, li ġej mill-kiri tal-karozzi, l-imposta fuq l-użu tal-parkeġġ u mid-dħul kummerċjali addizzjonali ġġenerat mill-bejgħ lill-passiġġieri tat-terminal mp2, li aktarx iżuru l-ħwienet tat-terminal prinċipali, li jinsab inqas minn minuta 'l bogħod bil-mixi mit-terminal mp2. Minn dan Ryanair tikkonkludi li d-dħul mhux mill-ajrunawtika ġġenerat mill-passiġġieri tat-terminal mp2 jikkontribwixxi b'mod sinifikanti għall-profittabbiltà tat-terminal prinċipali.

(174) L-għeluq tal-ajruport, li kien jiġġenera spejjeż addizzjonali (ta' tkeċċija, ta' dekontaminazzjoni, ta' opportunità ta' investimenti li diġà saru) meta l-prezz tal-bejgħ tal-ajruport seta' jkun baxx jew saħansitra negattiv, ma kienx alternattiva ekonomikament rilevanti fl-2006.

(175) L-istrateġija li għażel l-ajruport, li wasslet għal żieda fit-traffiku u fid-dħul u għat-tnaqqis tal-kapaċità mhux użata tal-ajruport, ikkontribwiet biex iżżid il-valur tas-suq tiegħu. Ryanair targumenta li l-assi relatati mat-terminal mp2, u l-investimenti li saru, jistgħu joħolqu rkupru f'każ ta' bejgħ, għall-kuntrarju tal-argument ippreżentat minn PwC.

4.2.2. L-IFFISSAR TAL-AMMONT TA' IMPOSTA FUQ IL-PASSIĠĠIERI GĦAT-TERMINAL MP2

(176) Ryanair targumenta li d-deċiżjoni li tiffissal-imposta fuq il-passiġġieri applikabbli fit-terminal mp2 mhijiex attribwibbli lill-Istat, skont il-kriterji spjegati fil-każistika Stardust Marine (32). Ryanair tenfasizza li s-CCI huma meqjusa mil-leġiżlazzjoni Franċiża li jappartjenu għal kategorija speċifika ta' entitajiet pubbliċi kkaratterizzati minn nuqqas ta' subordinazzjoni lill-Istat (33). Ryanair tikkontesta għalhekk l-attitudni tal-Kummissjoni li sempliċiment tassumi l-imputabbiltà tal-miżuri inkwistjoni minħabba l-fatt li s-CCIMP taqa' taħt il-kontroll tal-Istat u tfakkar li hija r-responsabbiltà tal-Kummissjoni li teżamina, f'kull każ, iċ-ċirkustanzi partikolari li jwasslu biex tiġi stabbilita l-imputabbiltà tal-miżura jew le.

(177) Ryanair iżżid li, fil-każ tas-CCIMP, Franza ma setgħetx ħadet l-inizjattiva, u lanqas ma aġixxiet b'mod li tinkoraġġixxi l-adozzjoni mill-ajruport tal-miżuri kkontestati. Ryanair targumenta li d-DGAC, min-naħa l-oħra, ripetutament irrifjuta t-tariffi adottati mis-CCIMP (34).

(178) B'mod sussidjarju, Ryanair targumenta li l-iffissar tal-imposti fuq il-passiġġieri fit-terminal mp2 jirrispetta t-test tal-operatur prudenti f'ekonomija tas-suq. Ryanair issostni li, fl-analiżi tagħha, il-Kummissjoni ma applikatx b'mod korrett it-test tal-operatur prudenti, kif titlob il-Qorti tal-Ġustizzja (35), għal diversi raġunijiet.

(179) L-ewwel, il-Kummissjoni naqset primarjament milli tagħmel paragun bejn l-imposti applikabbli fl-ajruport ta' Marseille Provence u l-prezz tas-suq. Ryanair ippreżentat studju li jargumenta li l-prezz tas-suq għas-servizzi tal-ajruport jista' jkun stabbilit abbażi ta' tqabbil mal-prezzijiet imħallsin f'ajruporti privati komparabbli fl-Ewropa kollha. Il-kumpanija tagħmel it-tqabbil mal-ajruporti ta' Luton, ta' Eastern Midlands, ta' Prestwick u ta' Liverpool. Hija tallega li dawn l-ajruporti huma operati mingħajr għajnuna mill-Istat u mingħajr intervent pubbliku u li l-prezzijiet li hija tħallas fihom huma medjament tliet darbiet inqas minn dawk imħallsin fl-ajruport ta' Marseille Provence. Minn dan Ryanair tikkonkludi li l-prezz li hija tħallas fl-ajruport ta' Marseille Provence għas-servizzi tal-ajruport mhuwiex inqas mill-prezz tas-suq għal dawn is-servizzi u li għalhekk il-prezz imħallas ma jinkludi ebda element ta' għajnuna mill-Istat.

(180) It-tieni nett, il-Kummissjoni inkludiet fil-kalkoli tagħha l-ispejjeż mitlufa minflok ibbażat il-valutazzjoni tagħha fuq l-ispejjeż marġinali biss. Ryanair tfakkar f'dan ir-rigward li l-ajruport ta' Marseille Provence nbena fl-1922 u ntuża fost l-oħrajn, qabel il-liberalizzazzjoni tat-trasport tal-ajru, għat-traffiku reġjonali ffinanzjat mill-Istat fil-forma ta' servizz pubbliku u bħala bażi għat-tagħmir li jintuża għat-tifi tan-nar fil-foresti. Ryanair tkompli tgħid li biex jiffaċċja t-tnaqqis fit-traffiku rreġistrat bejn l-2001 u l-2003, l-ajruport fassal strateġija ta' ftuħ għall-kumpaniji b'rati baxxi billi ħoloq terminal maħsub speċifikament għall-użu minnhom. Ryanair tfakkar li, għal diversi snin, hija rrappreżentat aktar minn 40 % tat-traffiku fit-terminal mp2. Ryanair targumenta li l-ajruporti reġjonali ftit jattiraw kumpaniji tal-ajru, li jistgħu leġittimament jistennew li jkun hemm negozjati dwar it-tariffi mal-ajruport li aktar ma jkunu baxxi aktar iġibu fuq il-pjattaforma volum akbar ta' passiġġieri. Ryanair tfakkar li l-Kummissjoni għandha tieħu inkunsiderazzjoni s-sitwazzjoni prevalenti fiż-żmien meta ngħatat il-miżura lill-benefiċjarju biex tikkonkludi dwar l-eżistenza ta' għajnuna. Ryanair targumenta li, f'dan il-każ, fid-data li fiha bdiet topera fl-ajruport ta' Marseille Provence, minħabba l-impenji kuntrattwali li kienet daħlet għalihom rigward il-volum ta' passiġġieri trasportati, l-operatur tal-ajruport seta' leġittimament jistenna żieda kbira fit-traffiku bis-saħħa tal-preżenza ta' Ryanair fuq il-pjattaforma. Ryanair targumenta li peress li s-sitwazzjoni ekonomika fl-ajruporti żgħar reġjonali b'kapaċità żejda hija differenti minn dik analizzata mi